Penggiat industri pelancongan diseru buat persediaan awal – Nancy

KUALA LUMPUR 23 Sept – Kementerian Pelancongan, Seni dan Budaya (MOTAC) menyeru penggiat industri pelancongan dan kebudayaan untuk melakukan persediaan awal berkaitan pematuhan prosedur operasi standard (SOP) dan amalan norma baharu menjelang fasa endemik.

Menteri Pelancongan, Seni dan Budaya Datuk Seri Nancy Shukri dalam kenyataan berkata persediaan ini selaras pengumuman Perdana Menteri Datuk Seri Ismail Sabri Yaakob semalam berhubung kebenaran rentas negeri dan pembukaan semula pusat pelancongan apabila kadar vaksinasi negara mencapai 90 peratus populasi dewasa.

Beliau turut menyarankan seluruh `Keluarga Malaysia’ untuk memanfaatkan sepenuhnya kelonggaran yang diberikan agar segala perancangan akan berjalan dengan lancar, dan perkembangan ini juga melegakan para pemain industri untuk menggiatkan semula aktiviti ekonomi mereka.

“Teruskan pematuhan terhadap prosedur operasi standard (SOP) yang ditetapkan serta laksanakan aktiviti dengan penuh bertanggungjawab agar kita semua dilindungi daripada wabak pandemik COVID-19,” katanya.

Selaras dengan kelonggaran yang bakal dinikmati beliau turut mengingatkan semua pihak supaya menjalankan tanggungjawab dan saling bekerjasama bagi memulihkan kembali industri pelancongan dan kebudayaan negara.

Nancy berkata Kementerian Pelancongan, Seni dan Budaya menyambut baik pengumuman Perdana Menteri semalam yang disifatkan sebagai indikasi positif bahawa industri pelancongan akan kembali rancak dan dipulihkan menerusi aktiviti pelancongan domestik.

Beliau berkata dengan kembalinya semula aktiviti pelancongan yang melibatkan pergerakan manusia atau mobiliti; isu pekerjaan dan pendapatan bagi mereka yang berada dalam rantaian industri ini yang telah terjejas teruk sejak setahun lalu akibat penularan pandemik COVID-19 akan dapat diatasi.

Antara kelonggaran baharu yang diumumkan adalah membenarkan pembukaan pusat-pusat pelancongan, pulau-pulau atau kawasan pelancongan berserta aktiviti rentas negeri dibenarkan dengan syarat mencapai 90 peratus kadar vaksinasi dewasa berdasarkan data dan analisis yang telah dibuat oleh KKM.

Selain itu Perdana Menteri turut mengumumkan operasi perniagaan spa, pusat kesihatan (wellness) dan urut kesihatan dibenarkan kepada pengunjung dan operator yang telah menerima dos lengkap vaksin bermula 1 Okt.

Sementara pusat, premis, produk pelancongan seperti zoo, perladangan, akuarium, snorkeling, selam skuba, pelancongan memancing dan taman rimba, dibenarkan beroperasi di semua fasa Pelan Pemulihan Negara berkuatkuasa 1 Okt dengan semua pengusaha/operator dan pelawat/pengunjung lengkap divaksin.


Saya tak melarikan diri – Presiden FAM

PUTRAJAYA, 17 Jan – Presiden Persatuan Bolasepak Malaysia (FAM) Datuk Hamidin Mohd Amin akan menjawab segala kontroversi yang melanda badan induk bola sepak negara itu pada Jumaat ini.

Hamidin berkata beliau sedia untuk menjelaskan segala persoalan dan kritikan terhadap kepimpinannya susulan kemuncak kemerosotan prestasi pasukan negara pada kempen Kejuaraan Piala Persekutuan Bola Sepak ASEAN (AFF) 2020, Disember lepas.

Katanya, beliau juga tidak pernah bersembunyi selepas skuad Harimau Malaya bimbingan bekas Ketua Jurulatih Tan Cheng Hoe tersingkir seawal peringkat kumpulan pada kejohanan dwitahunan yang berlangsung di Singapura itu.

“Saya tak larikan diri, saya ada urusan keluarga di luar dan semalam baru potong gelang kuarantin. Saya bersedia untuk menjawab pada Jumaat, namun hari ini tolong lah fokus kepada majlis pecah tanah,” katanya pada sidang media selepas majlis pecah tanah ibu pejabat baharu FAM di Presint 5 di sini, hari ini.

Menurut jemputan media yang diterima Bernama, FAM akan mengadakan sidang media Mesyuarat Khas Pertama Jawatankuasa Eksekutif FAM bagi penggal 2021-2025 pada Jumaat ini.

Sebelum ini, prestasi pasukan negara menjadi tumpuan peminat dan pengkritik bola sepak tempatan susulan kegagalan Malaysia selaku naib juara edisi 2018 melangkah ke peringkat separuh akhir kejuaraan Piala AFF 2020.

Harapan untuk melihat pasukan negara sekurang-kurangnya menyamai pencapaian edisi terdahulu itu musnah selepas skuad bimbingan Cheng Hoe menamatkan saingan Kumpulan B di kedudukan ketiga di belakang musuh tradisi Indonesia dan juara bertahan Vietnam.

Malaysia memulakan kempen dengan cemerlang apabila membenam Kemboja 3-1 dan Laos 4-0, namun tewas di tangan Vietnam 0-3 dan Indonesia 1-4.

Berikutan kegagalan itu, Cheng Hoe mengambil keputusan melepaskan jawatan yang disandang sejak 2017, namun terdapat desakan supaya barisan kepimpinan tertinggi FAM turut mengambil tanggungjawab dengan melepaskan jawatan masing-masing.- BERNAMA


Beri peluang pada Hamidin teraju FAM – Sulaiman

AYER KEROH 16 Jan – Presiden Persatuan Bolesepak Melaka United (MUSA), Datuk Seri Utama Sulaiman Md Ali menyatakan sokongannya terhadap kepimpinan Datuk Wira Hamidin Mohd Amin menerajui Persatuan Bolasepak Malaysia (FAM).

“Janganlah disebabkan satu kegagalan itu kita minta (Hamidin) letak jawatan, sabar,…semua orang boleh berikan pandangan tapi janganlah satu kali gagal itu, dia gagal semuanya,

Hadir sama, Exco Sukan, VP Shanmugam dan Ketua Pegawai Eksekutif (CEO) MUSA yang juga Ketua Pegawai Eksekutif KenTeam, Datuk Wira Justin Lim.

Sulaiman mengulas mengenai desakan segilintir pihak terutamanya netizen yang mahu Hamidin melepaskan jawatan susulan kegagalan skuad Harimau Malaya di Piala AFF di Singapura bulan lalu.

Beliau berkata, setiap pandangan dan kritikan netizen di media sosial terhadap FAM perlulah diterima dan ditambah baik demi masa depan persatuan itu.

“Netizen dia cakap apa pun boleh, jadi janganlah ambil semua desakan itu, kalau saya melihat netizen boleh hentam, apa pun dia boleh cakap,

“Kalau saya (umpamanya) memikirkan itu saja mengatakan saya tak boleh tadbir dan menguruskan negeri maka jatuhlah kerajaan ini kalau nak memikirkan netizen.

“Netizen memang boleh memberi pandangan, kita terima, kita ambil kita tambah baik mana yang kurang, kritikan itu kita terima sebaik mungkin, yang betul, betul dan yang salah tetap salah,” ujarnya.


Melaka mohon RM10 bilion menerusi RMKe-12 – KM

KUALA LUMPUR 21 Jan – Kerajaan Melaka memohon peruntukan RM10 bilion daripada kerajaan pusat menerusi Rancangan Malaysia Ke-12 (RMK12) bagi projek pembangunan di negeri itu.

“Kalau di peringkat negeri, semua ikut keutamaan pada kita, tapi bila sampai pada kerajaan pusat, mereka akan melihat semula dengan jumlah-jumlah yang boleh dibantu untuk diberi kepada kerajaan negeri.

“Peruntukan terbabit akan digunakan macam saya sebut tadi dalam ‘rolling plan’ pertama kita dapat RM 300 juta, dalam RP kedua kita dapat RM 574 juta. Kalau dicampur kedua-dua RP hampir RM1 bilion.

Beliau berkata, demikian dalam sidang media selepas menghadiri Sesi Roadshow Pasca Rancangan Malaysia Ke-12 (RMKe-12) Unit Perancang Ekonomi Jabatan Perdana Menteri Bersama Kerajaan negeri Melaka di sebuah hotel di sini, hari ini.

Hadir sama, Menteri Di Jabatan Perdana Menteri (Ekonomi), Datuk Seri Mustapa Mohamed, Setiausaha Kerajaan Negeri Datuk Zaidi Johari, semua Ahli Majlis Mesyuarat Kerajaan Negeri (MMKN) dan kenamaan lain.


Proton lancar varian X70 edisi khas, terhad 2,000 unit

KUALA LUMPUR 22 Julai – Proton Holdings Bhd hari ini melancarkan varian baharu model X70, Proton X70 Special Edition (X70 SE) untuk mengukuhkan lagi daya tarikan kenderaan utiliti sukan (SUV) terlarisnya di Malaysia.

Proton dalam satu kenyataan berkata, Proton X70 Edisi Khas itu terhad kepada 2,000 unit, mempunyai spesifikasi yang sama dengan varian Premium 2WD dan ia juga menggunakan enjin 1.8L TGDi dan transmisi dwi-klac tujuh-kelajuan.

“Ia ditawarkan dengan warna baharu iaitu ‘ocean blue’ dan ‘ruby red’ dan juga mempunyai atap, spoiler belakang dan cermin pintu yang diwarnakan hitam serta reka bentuk baharu ‘sport rim’ 19 inci.

Menurut Proton, Proton X70 Edisi Khas juga dilengkapi dengan Sistem Penulenan Udara Pintar PROTON (P-IAPS) dan dilengkapi dengan senarai ciri keselamatan termasuk enam beg udara SRS dan Sistem Bantuan Pemandu Termaju (ADAS), di samping Sistem Pemantauan Tekanan Tayar (TPMS) dan Kamera 360.

“Ia akan dijual dengan insentif cukai jualan PEMERKASA Plus bernilai RM7,000. Ia kini boleh ditempah secara dalam talian daripada harga serendah RM99,” kata Proton.


Feri Dumai tiba di Melaka pada raya ketiga

AYER KEROH 29 April – Melaka bakal menerima kehadiran pelancong Indonesia buat kali pertama selepas dua tahun pada Hari Raya Aidilfitri ketiga, 5 Mei ini.

Bahagian Promosi Pelancongan (BPP) dalam satu kenyataan memaklumkan majlis menyambut kehadiran pelancong itu akan diadakan di Kompleks Imigresen, Kastam, Kuarantin dan Keselamatan (ICQS) di Kota Laksamana yang akan disempurnakan EXCO Pelancongan Negeri Datuk Muhammad Jailani Khamis.

“Feri pertama dari Dumai-Melaka itu dijangka tiba pada jam 1 tengah hari dan tetamu akan mula berada di lokasi pada jam 12.50 tengah hari.

“Difahamkan feri berkenaan mampu memuatkan sehingga 280 penumpang, namun jumlah sebenar yang akan tiba di Melaka masih belum dapat dipastikan,” kata kenyataan itu.

Untuk rekod, kehadiran pelancong dari Indonesia melalui jalan laut itu selaras dengan pengumuman kerajaan membuka semula sempadan maritim bermula 5 Mei.


Agong titah rakyat Malaysia bersabar tunggu pembetukan kerajaan baharu

KUALA LUMPUR, 21 November – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah meminta rakyat Malaysia agar bertenang dan bersabar, sementara menunggu pembentukan kerajaan baharu pasca-Pilihan Raya Umum ke-15 (PRU15).

“Kerajaan ‘Caretaker’ masih lagi ada, masih berjalan seperti biasa,” titah baginda ketika mencemar duli menyantuni pengamal media yang berkampung di hadapan pintu 2 Istana Negara, di sini hari ini.

Seri Paduka juga bertitah agar segala perkembangan terkini mengenai pembentukan kerajaan Persekutuan baharu, hendaklah dirujuk kepada kenyataan yang dikeluarkan pihak Istana Negara.

Dalam kenyataan media terkini Istana Negara hari ini, Al-Sultan Abdullah berkenan untuk melanjutkan proses bagi ketua parti politik dan gabungan parti politik mengemukakan gabungan parti-parti politik bagi pembentukan kerajaan baharu dan calon Perdana Menteri, sehingga 2 petang esok.

Semalam, Yang di-Pertuan Agong menitahkan semua ketua parti politik dan gabungan parti politik untuk memaklumkan kepada Istana Negara mengenai gabungan parti, dan menamakan calon Perdana Menteri yang dipersetujui untuk membentuk kerajaan baharu sebelum 2 petang, hari ini.

PRU15 pada 19 Nov menyaksikan gabungan parti antaranya Pakatan Harapan (PH) memperoleh 82 kerusi Parlimen, Perikatan Nasional (73), manakala Barisan Nasional (30).


Malaysia bakal jadi destinasi pilihan pelabur tahun depan

PENGKALAN BATU 18 Julai – Kementerian Perdagangan Antarabangsa dan Industri (MITI) yakin Malaysia akan menjadi antara negara pilihan pelabur menjelang tahun depan.

Menteri Kanan MITI, Datuk Seri Mohamed Azmin Ali berkata perkara itu mampu dicapai berdasarkan laporan bank dunia yang menjangkakan pertumbuhan ekonomi negara ini meningkat kepada 6.3 dan 7.5 peratus pada 2021.

“Bagaimanapun, untuk tahun depan, berdasarkan laporan bank dunia, Malaysia menjadi antara negara yang menunjukkan pertumbuhan baik iaitu pada 6.3 peratus hingga 7.5 peratus.

“Kita tahu, itu hanyalah satu unjuran jangkaan, tetapi apa yang penting ialah ia akan mempamerkan keyakinan pelabur asing untuk menjadikan Malaysia sebagai destinasi pelaburan,” katanya.

Beliau berkata demikian selepas mengadakan lawatan kerja ke dua buah kilang iaitu Dominant Opto Technologies Sdn Bhd dan Texas Instruments Electronics Sdn Bhd di Batu Berendam, di sini.


Polis nafi Awie bayar kompaun langgar SOP

AYER KEROH 10 Mei. – Polis Melaka menafikan legenda rock tanah air, Datuk Awie atau nama sebenarnya Ahmad Azhar Othman sudah membayar kompaun sebagaimana didakwa kerana kesnya masih dalam siasatan.

Timbalan Ketua Polis negeri Senior Asisten Komisioner Razali Abu Samah berkata, pihaknya selesai merakam percakapan selebriti berkenaan di kediaman penyanyi itu di Ampang, Selangor petang semalam.

“Tindakan dan arahan daripada Timbalan Pendakwa Raya juga belum kita perolehi, tunggu hingga selesai,” katanya pada sidang media mengenai perkembangan COVID-19 di Bilik Gerakan COVID-19 Ibu Pejabat Polis Kontinjen (IPK) Melaka di sini, hari ini.

Kes berkenaan disiasat mengikut Seksyen 21A Akta Pencegahan dan Pengawalan Penyakit Berjangkit 1988 dan Peraturan 18, Peraturan-Peraturan Pencegahan dan Pengawalan Penyakit Berjangkit (Kawalan Pergerakan Pemulihan).

Sebelum ini, klip video berdurasi 42 saat memaparkan Awie gagal mematuhi prosedur operasi standard (SOP) ditetapkan apabila membuat persembahan bersama perminatnya tanpa memakai pelitup muka tular dalam media sosial sejak kelmarin.


Azwan buat hal lagi?

KUALA LUMPUR, 21 Jan. – Polis Diraja Malaysia (PDRM) sedang menyiasat satu laporan berhubung rakaman video klip selebriti Azwan Ali, yang dikatakan memperlekeh Proklamasi Darurat yang diisytihar oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Pengarah Jabatan Siasatan Jenayah (JSJ) Bukit Aman Datuk Huzir Mohamed yang mengesahkan polis telah menerima laporan berhubung video klip itu berkata, siasatan dibuat mengikut Seksyen 504 Kanun Keseksaan dan Seksyen 233 Akta Komunikasi dan Multimedia 1988 oleh Unit Siasatan Jenayah Terkelas (USJT), Ibu Pejabat Polis Bukit Aman.

“Hari ini, Azwan Ali telah dipanggil ke pejabat USJT bagi membantu siasatan dan siasatan diteruskan untuk mengenal pasti pemilik akaun Facebook yang telah menularkan video klip berkenaan.

“PDRM menggesa orang ramai agar menjadi pengguna media sosial yang bijak, berhemah dan tidak menggunakan platform itu sehingga boleh mendatangkan kegentaran awam serta mengganggu gugat keharmonian negara,” katanya dalam kenyataan.

Rakaman video berdurasi 41 saat berkenaan telah ditularkan oleh seorang pemilik akaun Facebook yang menggunakan nama ‘Zai Mikail’ pada 12 Januari lalu.- BERNAMA


Elak kemalangan, cadang bina tapak parkir baharu – MPHTJ

AYER KEROH 9 Jun – Majlis Perbandaran Hang Tuah Jaya (MPHTJ) mencadangkan kawasan Inkubator K-Ekonomi dijadikan sebagai tapak parkir bagi pengguna yang meletakkan kenderaan mereka di bahu jalan persimpangan berhampiran Wisma Persekutuan.

Yang Dipertua MPHTJ, Datuk Shadan Othman berkata cadangan itu akan diusulkan kepada pihak Perbadanan Ketua Menteri (CMI) memandangkan mereka adalah pemilik bangunan inkubator berkenaan.

“Parkir tepi jalan itu memang kita tak benarkan sebab ia akan menganggu lalu lintas, kita memang dah letak papan tanda larangan tapi mereka terpaksa kerana tapak parkir tidak cukup.

“Adapun tanah lapang di hadapan Wisma Persekutuan itu adalah hak milik persendirian, mungkin tuan tanah tidak benarkan untuk letak kenderaan di situ.

“Bagaimanapun kita akan cuba berhubung atau berbincang dengan pihak CMI jika boleh buka laluan untuk tapak parkir di bangunan Inkubator tersebut,” katanya ketika dihubungi MHI.

“Kita akan bincangkan dalam jawatankuasa lalu lintas minggu depan untuk mendapatkan kata sepakat selain mengelakkan kejadian tidak diingini berlaku di kawasan itu,” katanya.

Ia berikutan terdapat dereten kenderaan yang parkir di bahu jalan sehingga menyebabkan pengguna jalan teragak-agak untuk membelok ke kanan menuju ke jalan Rumah Media Melaka.


Kecoh antara penyokong Perak FC, Selangor FC, empat lelaki ditahan

IPOH, 21 Mei- Polis menahan empat lelaki warga tempatan berusia dalam lingkungan 18 hingga 26 tahun dalam kekecohan yang berlaku antara penyokong pasukan bola sepak Perak FC dan Selangor FC di Stadium Perak di sini, semalam.

Ketua Polis Daerah Ipoh ACP Yahaya Hassan dalam kenyataan hari ini berkata polis mengesahkan kejadian itu berlaku pada pukul 9.17 malam setelah pihaknya mengesan satu video tular memaparkan berlakunya kekecohan tersebut menerusi aplikasi WhatsApp.

“Ujian saringan air kencing terhadap seorang daripada tahanan mendapati positif dadah jenis TFC (ganja),” katanya menambah keadaan kekecohan dapat dikawal pasukan polis bertugas di lokasi kejadian.

Yahaya berkata kesemua tahanan akan dibawa ke Mahkamah Majistret Ipoh hari ini untuk permohonan reman dan kes disiasat di bawah Seksyen 147 Kanun Keseksaan.

Justeru, beliau menyeru orang awam yang menyaksikan atau mempunyai sebarang maklumat (video atau gambar) mengenai kejadian itu supaya menghubungi Pegawai Penyiasat Kanan Jenayah Ibu Pejabat Polis Daerah Ipoh, ASP Chua Sze Yuan di talian 012-6195312 untuk membantu siasatan.

Media melaporkan perlawanan Liga Super antara Perak FC menentang Selangor FC di Stadium Perak malam tadi dicemari insiden pergaduhan membabitkan penyokong dua pasukan itu.


Kebocoran data penumpang AirAsia: Siasatan awal dapati berlaku serangan siber – Fahmi Fadzil

KUALA LUMPUR, 10 Dis – Siasatan awal berhubung insiden ketirisan data peribadi lima juta penumpang dan kakitangan AirAsia mendapati, berlakunya serangan siber ke atas sistem pelayan AirAsia pada 12 Nov lepas yang berpunca dari akses tanpa kebenaran, mengakibatkan serangan perisian tebusan.

Menteri Komunikasi dan Digital Fahmi Fadzil berkata serangan siber itu berpotensi menyebabkan kebocoran data, dan siasatan lanjut masih dijalankan untuk mengenal pasti punca pencerobohan serta impak keseluruhan insiden yang berlaku.

“Pasukan Penyiasatan Kementerian Komunikasi dan Digital yang terdiri daripada Jabatan Perlindungan Data Peribadi (JPDP) dan CyberSecurity Malaysia (CSM), telah memulakan siasatan dengan mengadakan perbincangan dengan pengurusan Capital A, yang merupakan syarikat induk kepada AirAsia pada 1 Dis 2022.

“Susulan daripada perbincangan tersebut, Capital A telah diarahkan untuk mengemukakan dokumen keterangan berserta bukti data berkomputer yang berkaitan, dengan siasatan kes ini,” katanya menerusi kenyataan hari ini.

Bagaimanapun, beliau berkata perincian berhubung kes tidak dapat didedahkan kepada umum ketika ini sementara siasatan masih dijalankan bagi mengelakkan implikasi perundangan serta mengganggu siasatan.

Fahmi menegaskan Kementerian Komunikasi dan Digital mengambil serius dakwaan berhubung insiden ketirisan data peribadi, akibat digodam oleh kumpulan penggodam yang dikenali sebagai Daixin.

Beliau turut menggesa semua pengguna data sentiasa memantau dan mempertingkatkan aspek keselamatan siber dari semasa ke semasa, dengan memastikan infrastruktur sistem, pangkalan data serta rangkaian dikemas kini dan selamat.

“Selain daripada itu, pengguna data hendaklah menggariskan polisi keselamatan siber dan memastikan polisi tersebut dipatuhi sebagai langkah bagi mengelakkan pencerobohan oleh pihak yang tidak bertanggungjawab,” katanya.

Pada bulan lepas, media tempatan melaporkan data peribadi penumpang dan pekerja syarikat penerbangan tambang rendah itu didakwa mengalami kebocoran selepas digodam kumpulan penggodam dikenali sebagai Daixin.


MAQIS tahan kontena bawa daging kerbau beku dari India tanpa permit

SHAH ALAM 2 Julai – Jabatan Perkhidmatan Kuarantin dan Pemeriksaan Malaysia (Maqis) Selangor menahan sebuah kontena membawa daging kerbau sejuk beku dari India seberat 28,008 kilogram kerana gagal mengemukakan permit import yang sah, di Pelabuhan Klang Barat, Selasa lalu.

Pengarah Maqis Selangor, Zamri Hashim berkata, kontena yang membawa daging sejuk beku dianggar bernilai RM290,786.06 itu ditahan pihaknya susulan pemeriksaan pada 12.15 tengah hari.

Zamri berkata perbuatan mengimport daging sejuk beku tanpa permit import itu akan disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 dan boleh dihukum mengikut Seksyen 11(3), akta yang sama.


Nelayan, kaki pancing Melaka diingat utamakan keselamatan – Maritim

AYER KEROH 22 Dis – Orang ramai khususnya komuniti maritim digesa supaya sentiasa mengutamakan keselamatan diri ketika melakukan aktiviti di pantai dan laut di perairan Melaka dan Negeri Sembilan.

Pengarah Maritim Melaka dan Negeri Sembilan, Kepten Maritim Haris Fadzillah Abdullah berkata, susulan cuaca yang tidak menentu serta laut bergelora Agensi Penguatkuasaan Maritim Malaysia (Maritim) berharap langkah keselamatan dapat diambil.

Menurut beliau Maritim turut meningkatkan pemantauan di kawasan tumpuan pelancong antaranya di Pantai Pengkalan Balak dan Tanjung Puteri di Melaka dan Telok Kemang serta Port Dickson, Negeri Sembilan.

“Selain itu pengusaha bot juga diingatkan agar mengutamakan faktor keselamatan selain orang ramai dinasihatkan mengambil langkah berjaga-jaga serta merujuk ramalan kaji cuaca bagi melakukan aktiviti air,” katanya.


KBS sokong RUU larang aktiviti merokok dalam kalangan generasi muda

KUALA LUMPUR, 11 September – Kementerian Belia dan Sukan (KBS) menyatakan sokongan terhadap Rang Undang-Undang (RUU) Kawalan Produk Tembakau dan Merokok 2022 bagi melarang aktiviti merokok dalam kalangan generasi muda yang lahir selepas 2007 untuk membina Keluarga Malaysia yang lebih sihat.

Timbalan Menteri Belia Dan Sukan Datuk Seri Ti Lian Ker berkata kementeriannya telah memperuntukkan RM100,000 untuk dibelanjakan ke arah penganjuran aktiviti memupuk dan meningkatkan kesedaran bahaya merokok.

“Menjadi tanggungjawab KBS bukan sahaja untuk mengasah dan mengasuh golongan belia supaya menjadi pemimpin malah untuk memupuk mereka agar mempunyai disiplin dan kesedaran bahawa merokok ini membebankan diri mereka dan negara, dari segi penyakit dan sebagainya.

“KBS secara prinsip dan dasar menyokong supaya satu akta diadakan untuk mengurus dengan lebih ketat lagi produk-produk tembakau,” katanya kepada pemberita pada program Generational Endgame Anti Rokok (GEGAR) Run hari ini.

Pada 27 Julai lepas, RUU tersebut telah dibentangkan untuk bacaan kali pertama di Dewan Rakyat, antara lain mengetengahkan larangan merokok apa-apa produk tembakau atau pengganti tembakau serta larangan penggunaan peranti merokok, oleh mana-mana individu yang lahir pada 2007 dan seterusnya.


Mahkamah Rayuan benar permohonan Najib tangguh pelaksanaan hukuman

PUTRAJAYA 8 Dis – Bekas Perdana Menteri, Datuk Seri Najib Tun Razak masih bebas dengan jaminan RM2 juta selepas Mahkamah Rayuan di sini membenarkan permohonan peguam belanya untuk menangguhkan pelaksanaan hukuman.

Memetik Utusan Online, panel tiga hakim yang diketuai Datuk Abdul Karim Abdul Jalil bersidang bersama-sama Datuk Has Zanah Mehat dan Datuk Vazeer Alam Mydin Meera membenarkan permohonan tersebut selepas mendengar hujah pihak-pihak terlibat.

Mahkamah turut mengekalkan syarat-syarat yang dikenakan terhadap Najib sebagaimana yang ditetapkan oleh Mahkamah Tinggi iaitu pasport perlu diserahkan ke mahkamah dan perlu lapor diri ke balai polis berdekatan dua kali sebulan.

Terdahulu, mahkamah mengekalkan sabitan dan hukuman penjara 12 tahun serta denda RM210 juta ke atas Najib kerana melakukan penyelewengan dana RM42 juta milik SRC International Sdn Bhd.

Abdul Karim Abdul Jalil yang mengetuai panel tiga hakim terdiri daripada Has Zanah dan Vazeer Alam menolak rayuan bekas perdana menteri itu untuk mengetepikan sabitan dan hukuman penjara yang diputuskan Mahkamah Tinggi Kuala Lumpur pada 28 Julai 2020.


Bantuan kewangan haji diumum selepas Arab Saudi umum kos kerjakan haji – Idris

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata perkara itu akan diumumkan selepas prosedur operasi standard (SOP) negara itu dimuktamadkan.

“Tahun ini Arab Saudi telah naik VAT (Cukai Nilai Ditambah) daripada lima peratus kepada 15 peratus dan juga bilik hotel dulu boleh duduk enam ke tujuh orang dan kali ini dengan SOP COVID-19 mungkin kurang (boleh menginap),” katanya pada sidang media selepas Majlis Serahan Program Mobiliti Tabung Haji di Menara TH di sini hari ini.

Beliau berkata kerajaan Malaysia hanya boleh memuktamadkan bantuan kewangan haji serta kos keseluruhan mengerjakan haji selepas kerajaan Arab Saudi mengumumkan kos-kos yang terlibat.

Sementara itu, Pengerusi Lembaga Tabung Haji Tan Sri Azman Mokhtar berkata agihan keuntungan TH dijangka diumumkan hujung bulan ini atau awal bulan depan.

Sementara itu, TH telah menyalurkan sumbangan sebanyak 25 buah kenderaan (van serbaguna) kepada rumah kebajikan dan persatuan terpilih menerusi program Mobiliti TH bernilai RM2.3 juta, hari ini.

Program tersebut merupakan antara program zakat TH bertujuan melancarkan urusan pengangkutan dalam menjalankan aktiviti harian yang akan memanfaatkan seramai 1,582 orang di rumah kebajikan dan persatuan tersebut.

Idris berkata sumbangan van serba guna itu bertepatan kerana banyak organisasi dan rumah kebajikan di negara ini yang tidak mempunyai kenderaan selesa dan bersesuaian selain kekurangan dana untuk membeli kenderaan sendiri sejak COVID-19 melanda negara. – BERNAMA


Polis klasifikasi kes kematian ibu dalam pantang sebagai mati mengejut

KOTA BHARU, 13 April – Polis mengklasifikasikan kes kematian seorang ibu yang sedang berpantang di Kampung Beris Panchor, Bachok, semalam, sebagai mati mengejut.

Ketua Polis Daerah Bachok, Superintendan Mohamad Ismail Jamaluddin berkata siasatan polis di tempat kejadian mendapati tiada sebarang unsur jenayah yang dikesan.

“Hasil bedah siasat Jabatan Forensik di Hospital Raja Perempuan Zainab II mendapati punca kematian adalah disebabkan pendarahan yang teruk di bahagian leher,” katanya dalam kenyataan hari ini.

Dalam kejadian kira-kira 5 petang semalam, seorang wanita berusia 35 tahun ditemukan berlumuran darah dengan sebilah pisau masih tertusuk di lehernya.

Kejadian berkenaan disedari adik mangsa, Wan Muhamad Nasir Wan Mahadi yang kemudian menghantar mangsa ke Klinik Beris Panchor sebelum doktor mengesahkan mangsa meninggal dunia.


Kesan dan pindah buaya

TANJUNG BIDARA 16 Februari – Usaha mengesan dan memindahkan seekor buaya kerap dilihat berkeliaran di perairan Tanjung Bidara dan Kuala Linggi akan dijalankan bermula Isnin ini.

Penghulu Dewan Undangan Negeri (DUN) Tanjung Bidara Mohd Azizan Daud berkata, usaha itu adalah susulan aduan yang diterima daripada pengusaha chalet di pantai peranginan berkenaan selain komuniti nelayan.

Beliau berkata usaha diketuai Ahli Dewan Undangan Negeri (Adun) Tanjung Bidara, Datuk Seri Ab Rauf Yusoh itu dibantu 60 pegawai dan anggota daripada pelbagai agensi kerajaan.

Jelasnya antara agensi terbabit adalah Jabatan Perlindungan Hidupan Liar dan Taman Negara (Perhilitan), Polis Diraja Malaysia (PDRM), Angkatan Pertahanan Awam Malaysia (APM), Perbadanan Pembangunan Sungai Dan Pantai Melaka (PPSPM) selain Angkatan Tentera Malaysia (ATM).

“Sebenarnya tiada ancaman daripada reptilia ini. Cuma langkah diambil adalah susulan aduan diterima, biarlah pihak terbabit berasa lega, manakala pengunjung dapat beriadah dalam suasana lebih selesa.

“Namun orang ramai tetap dinasihatkan agar sentiasa berwaspada. Kami harap usaha mengesan dan memindahkan reptilia ini berjaya dilakukan dalam tempoh dua minggu.

“Pihak Perhilitan akan memasang perangkap di lokasi dikenal pasti menjadi tempat reptilia ini berjemur atau berkeliaran,” katanya ketika ditemui selepas mempengerusikan Mesyuarat Operasi Pemindahan Buaya Sekitar Tanjung Bidara dan Kuala Linggi di Pejabat Japerun Tanjung Bidara, di sini, hari ini.


Kesiapsiagaan KKM hadapi COVID-19 diperjelas 10 Jan

PUTRAJAYA, 6 Jan – Kementerian Kesihatan (KKM) akan memperjelas aspek pengukuhan kesiapsiagaan negara dalam menghadapi gelombang COVID-19 dalam sesi libat urus bersama media pada Selasa depan (10 Jan), kata Menterinya Dr Zaliha Mustafa.

Ketika ini, katanya KKM sedang mengadakan sesi libat urus bersama Kementerian Dalam Negeri, Jabatan Imigresen, pengendali lapangan terbang dan Kementerian Pelancongan, Seni dan Budaya bagi melihat aspek yang boleh diperkemas.

“Boleh tanya apa sahaja soalan dan kita akan cuba jawab dan menjelaskan segala tanggapan tidak benar dan pemahaman berkaitan COVID-19,” katanya kepada pemberita selepas Majlis Amanat Tahun Baharu 2023 di sini hari ini, ketika ditanya mengenai kesiapsiagaan KKM berdepan COVID-19.

Ditanya sama ada terdapat sebarang cadangan untuk memperketatkan prosedur operasi standard (SOP) COVID-19 seperti yang dilaksanakan oleh Sabah, Dr Zaliha berkata sebarang perkembangan berkaitan akan diumumkan kemudian.

Pada 4 Jan lepas, Menteri Kerajaan Tempatan dan Perumahan Sabah Datuk Seri Masidi Manjun berkata Sabah menetapkan pengembara yang berlepas dari China perlu lengkap vaksinasi COVID-19 mengikut kriteria negara asal masing-masing sebelum memasuki negeri itu, berkuat kuasa 8 Jan.

Masidi berkata pengembara berkenaan juga perlu menunjukkan ujian COVID-19 (RT-PCR atau RTK Ag Professional) dengan keputusan negatif dalam tempoh 48 jam sebelum berlepas.

Terdahulu ketika berucap pada majlis amanat itu, Dr Zaliha berkata KKM memandang serius terhadap perkembangan terkini mengenai situasi penularan COVID-19 dalam negara dan berusaha melindungi sistem kesihatan awam negara.

“KKM akan mengukuhkan aktiviti surveilans (pengawasan) COVID-19 dalam kalangan pengembara di pintu masuk negara dan saringan ke atas pengunjung yang bergejala dan disyaki dijangkiti COVID-19 bagi tindakan seterusnya,” kata Dr Zaliha.

Turut hadir pada majlis itu ialah Timbalan Menteri Kesihatan Lukanisman Awang Sauni dan Ketua Pengarah Kesihatan Tan Sri Dr Noor Hisham Abdullah.


Polis giat buru ‘Long Tiger’ – Mazlan Lazim

KANGAR, 21 Dis – Polis Diraja Malaysia (PDRM) sedang menjejaki seorang lelaki etnik Rohingya dikenali sebagai ‘Long Tiger’ yang dilaporkan melarikan diri dari lokap Mahkamah Majistret Tangkak, Johor baru-baru ini.

Timbalan Ketua Polis Negara Datuk Seri Mazlan Lazim berkata semua Ketua Polis termasuk Negeri dan Daerah serta Ketua Balai telah dimaklumkan supaya pasukan masing-masing turut sama mengesan keberadaan lelaki berkenaan.

“Gambar suspek sudah diedarkan. Kita akan mendapatkan petunjuk tentang keberadaannya, polis di negeri-negeri yang berada di sempadan pintu masuk negara juga kita maklumkan untuk mengambil tindakan sewajarnya bagi menangkap Long Tiger ini,” katanya.

Beliau berkata demikian pada sidang media selepas mengadakan lawatan kerja di Ibu Pejabat Polis Kontinjen (IPK) Perlis di sini hari ini. Turut hadir Ketua Polis Perlis Datuk Surina Saad.

Suspek, Abdul Hamim Ab Hamid, 32, melarikan diri dari lokap mahkamah itu pada 15 Dis lepas dipercayai meloloskan diri melalui pintu utama mahkamah pada 11.55 pagi sebelum perbicaraan kes di bawah Seksyen 388 Kanun Keseksaan bermula.

Dalam perkembangan lain, Mazlan berkata mana-mana pesara polis yang terjejas akibat banjir diminta tampil memaklumkan musibah itu kepada pihak PDRM supaya bantuan dapat disalurkan sebaik mungkin kepada mereka.

Beliau berkata PDRM mempunyai Tabung Amanah Warisan Polis (TAWP) yang di bawah tabung itu terdapat bantuan bencana termasuk banjir hingga RM10,000 untuk pesara terjejas akibat bencana itu.

“Tabung ini memang dibuat khas untuk pesara-pesara polis, memang ada wang untuk menyantuni mereka jika mereka mempunyai masalah terkesan dengan banjir ini,” katanya yang turut memaklumkan pihak PDRM sedang mengenal pasti jumlah keseluruhan pesara polis yang terlibat dengan banjir.

Katanya, setakat ini terdapat 42,279 pesara polis keseluruhannya di seluruh negara dan kepada pesara yang berpindah ke alamat baharu diminta mengemas kini maklumat bagi memastikan sebarang urusan pemberian bantuan dapat diterima.

“Di sini saya ingin menguarkan kepada kesemua pesara polis yang ada, minta tampil mendaftarkan diri sebab ada antara mereka ini masa bertugas, dia kata hendak pencen di alamat A, tetapi apabila sudah bersara dia tidak duduk (tinggal) di alamat tersebut,” katanya.- BERNAMA


Penantian berakhir, kehilangan Muhammad Iman terjawab – Ibu

Azmawati Ab Kadir, 55, ibu kepada Muhammad Iman Aqmar Dzulkarnain yang dilaporkan hilang 30 Okt tahun lepas berkata beliau bersyukur dan berasa lega apabila doanya selama tempoh pencarian itu telah dimakbulkan.

“Saya doa supaya Allah beri tanda dan bila dapat tahu semalam kepala rasa ringan dan lega, kalau tidak setiap pagi bangun mesti fikir mana anak aku, tambah kalau musim hujan lagi teringat.

“Kadang bila duduk depan rumah, saya cakap dalam hati abang kat mana, abang tolong la balik…Alhamdulillah Allah makbul doa dan saya sangat bersyukur,” katanya ketika dihubungi Bernama di sini hari ini.

Ibu kepada dua anak itu berkata, beliau telah dihubungi oleh seorang individu tidak dikenali semalam yang memaklumkan anaknya sudah ditemukan, namun beliau sangsi sebelum dihubungi oleh pihak polis sendiri.

Tambah beliau, tepi Sungai Api-Api di Nenasi, Pekan, yang lokasi kereta dipercayai anaknya ditemukan itu, merupakan laluan yang sering digunakan Muhammad Iman Aqmar untuk ke tempat kerja di Kemaman, Terengganu.

“Kali terakhir saya jumpa arwah macam biasa cuma anak duduk agak lama dalam kereta sebelum bertolak dan suruh saya masuk ke dalam rumah,” katanya.

Menurut Azmawati, proses bedah siasat dijangka dilakukan esok di Hospital Tengku Ampuan Afzan sebelum jenazah di bawa pulang ke Kampung Pasir Putih, Johor untuk urusan pengebumian.

Semalam, media melaporkan polis menemukan satu rangka manusia dalam sebuah kereta yang ditarik keluar dari Sungai Api-Api di Nenasi, Pekan, dipercayai mayat seorang lelaki yang dilaporkan hilang sebelum ini.

Ketua Polis Daerah Pekan Supt Mohd Zaidi Mat Zin dilaporkan berkata mayat ditemukan dalam kenderaan Nissan Grand Livina yang ditemukan seorang lelaki warga emas semasa dia mengalihkan besi dari jalan ke tepi sungai berkenaan pada 11.40 pagi.

Siasatan awal terhadap nombor pendaftaran kenderaan mendapati ia dikaitkan dengan laporan kehilangan yang dibuat di Pasir Gudang, Johor oleh ahli keluarga lelaki bernama Muhammad Iman Aqmar, 24.


Empat maut, 12 cedera dalam nahas empat kenderaan

KUANTAN, 27 Ogos – Empat maut manakala 12 cedera dalam kemalangan melibatkan empat kenderaan di Kilometer 135.7 Lebuhraya Pantai Timur 1 (LPT1) menghala ke Kuantan pada awal pagi tadi.

Pegawai Perhubungan Awam Jabatan Bomba dan Penyelamat Malaysia Pahang Zulfadli Zakaria berkata kemalangan melibatkan sebuah lori kontena, Proton Exora, Proton Waja dan trak tunda.

“Bomba menerima panggilan kecemasan pada 3.26 pagi. Kejadian dipercayai berlaku apabila lori kontena terbabas sebelum merempuh trak tunda yang sedang mengangkat Proton Exora rosak di tepi lebuh raya.

“Proton Waja itu pula difahamkan berada di tepi jalan yang sama. Kemalangan menyebabkan Proton Exora jatuh ke gaung dianggarkan sedalam 40 kaki (12.19 meter),” katanya dalam kenyataan.


Monsun Timur Laut kali ini dijangka lebih serius

Beliau berkata indikator awal terhadap keadaan monsun kali ini berdasarkan jumlah pemindahan mangsa akibat bencana yang kini pada tahap 67 peratus dalam tempoh sebulan berbanding jumlah keseluruhan mangsa dipindahkan pada MTL lepas.

“Agensi Pengurusan Bencana Negara (NADMA) melakukan pemantauan 24 jam sepanjang tempoh MTL ini yang bermula November lepas hingga Mac depan,” katanya kepada pemberita selepas meninjau Kampung Forest di sini, yang terjejas akibat fenomena air pasang besar sejak malam Sabtu lepas.

Bagi Sabah pula, Armizan berkata meskipun ramalan cuaca luruan kedua monsun sepatutnya berakhir hari ini, semakan terhadap laporan Jabatan Meteorologi Malaysia menunjukkan masih pada tahap waspada hingga 31 Dis ini.

Mengenai fenomena air pasang besar di negeri ini, beliau menghargai kecekapan jabatan dan agensi terlibat menyelamatkan nyawa sebelum bencana yang dibawa oleh fenomena itu berlaku.

Menurutnya kerajaan akan menilai syor dan cadangan Jawatankuasa Pengurusan Bencana Daerah khususnya di Sandakan, mengenai keselamatan Kampung Forest sebagai tempat tinggal penduduk.

Katanya mangsa seramai 705 orang daripada 126 keluarga yang berlindung di Pusat Pemindahan Sementara (PPS) Sekolah Kebangsaan Sungai Anib 2, setakat ini tidak mempunyai rumah untuk kembali memandangkan fenomena air pasang besar telah menyebabkan lebih 100 rumah di atas air di kampung itu roboh.

Pada malam Sabtu lepas, sebanyak 70 rumah roboh akibat fenomena itu, manakala 38 lagi pada keesokan malamnya dan terbaharu, Ketua Polis Daerah Sandakan ACP Abdul Fuad Abdul Malek memaklumkan dua lagi rumah roboh kira-kira 1 pagi tadi. – BERNAMA


Tiga kluster baharu punca kadar kebolehjangkitan tinggi di Melaka

AYER KEROH 14 Feb – Tiga kluster baharu antara penyumbang Melaka mencatat kadar kebolehjangkitan (Rt) COVID-19 mengikut kes harian tertinggi negara iaitu pada 1.07, semalam.

Pengerusi Jawatankuasa Kesihatan dan Antidadah negeri, Datuk Rahmad Mariman berkata, peningkatan kadar Rt itu berlaku sepanjang minggu dengan 80 peratus kes yang dilaporkan daripada 16 kluster aktif di negeri ini.

“Melaka pernah mencatatkan Rt tertinggi pada 24 Januari iaitu 1.36 dan terendah pada 3 Februari (0.96), sebelum diumum sebagai negeri jangkitan tertinggi pada 12 Februari lalu.

“Melaka kekal di atas berbanding negeri lain berikutan peningkatan kes Kluster Industri Serkam yang merekodkan lebih 1,400 kes dan berjangkit kepada empat generasi dalam tempoh lima hari lalu.

“Berdasarkan perbandingan antara dua negeri, Melaka setakat semalam merekodkan 50 kes baharu, ini bermakna apabila kes itu didarabkan dengan 1.07 Rt, kadar Rt itu akan menjangkiti lagi 53.5 kes baru hari ini, yang mana menunjukkan kadar lebih rendah daripada Rt Selangor.

“Selangor semalam merekodkan 1,345 kes yang apabila didarabkan dengan kadar 0.89, negeri itu dijangka menerima kira-kira 1,197 kes baharu hari ini,” katanya.

Sebelum ini, media melaporkan kadar Rt pandemik itu mengikut kes harian bagi seluruh negara berada pada nilai 0.92 setakat semalam dengan Melaka mencatatkan Rt tertinggi iaitu pada 1.07.

Ketua Pengarah Kesihatan, Tan Sri Dr Noor Hisham Abdullah menerusi infografik yang dikongsikan di akaun Twitter beliau menunjukkan Pulau Pinang merekodkan Rt kedua tertinggi pada 1.06 diikuti Kedah (1.04) dan Johor (1.01).


UMNO fail permohonan gantung prosiding kes saman SRC

UMNO selaku defendan memfailkan notis permohonan itu bersama afidavit sokongan menerusi Tetuan Shahrul Hamidi & Hamidi di Mahkamah Tinggi di sini, pada 24 Nov lepas.

Menerusi afidavit sokongan, Setiausaha Kerja UMNO Datuk Mohd Sumali Reduan berkata alasan permohonan itu antaranya defendan memfailkan notis rayuan di Mahkamah Rayuan berhubung keputusan Pesuruhjaya Kehakiman Quay Chew Soon pada 10 Nov lepas, yang menolak permohonan parti politik berkenaan untuk membatalkan kes saman tersebut dan membenarkan permohonan SRC International, Gandingan Mentari dan Jendela Pinggiran selaku plaintif untuk meminda writ saman dan pernyataan tuntutan.

“Pada hari yang sama juga (10 Nov), Quay membenarkan permohonan defendan untuk penggantungan sementara (interim) prosiding tindakan itu (saman) termasuk pemfailan pernyataan pembelaan dan mengarahkan defendan memfailkan permohonan penggantungan prosiding kes saman tersebut,” kata Mohd Sumali dalam afidavit sokongan itu.

“Sekiranya permohonan ini (penggantungan) tidak dibenarkan oleh mahkamah dan defendan diarahkan untuk memfailkan pernyataan pembelaan, rayuan-rayuan tersebut akan menjadi sia-sia dan akademik kerana jika rayuan-rayuan itu dibenarkan oleh Mahkamah Rayuan, maka keseluruhan prosiding permohonan ini akan terbatal,” kata Mohd Sumali.

Sementara itu, peguam Shahrul Fazli Kamarulzaman yang mewakili UMNO ketika dihubungi Bernama selepas pengurusan kes di hadapan Penolong Kanan Pendaftar Mahkamah Tinggi Noordura Mohamed Din, berkata mahkamah menetapkan pendengaran permohonan penggantungan kes saman itu di hadapan Quay pada 10 Mac depan secara dalam talian.

Dalam tuntutan saman itu, plaintif mendakwa UMNO mengetahui bahawa wang RM16 juta itu adalah milik SRC International dan parti politik tersebut tidak mempunyai asas untuk menerima dana berkenaan.

Pada 10 Mei lepas, Kementerian Kewangan mengesahkan bahawa 1MDB dan anak syarikatnya SRC International Sdn Bhd telah memfailkan 22 saman bagi mendapatkan semula aset bernilai lebih RM96.6 bilion termasuk RM300 juta daripada pelbagai pihak tempatan.


Pemandu maut, tiga cedera selepas kereta dinaiki terlanggar gajah

KLUANG 17 Okt – Seorang lelaki maut manakala tiga ahli keluarganya cedera apabila kereta Honda City dinaiki mereka terbabas selepas terlanggar seekor gajah di KM70, Jalan Kota Tinggi-Mersing, dekat sini, malam tadi.

Komander Operasi Balai Bomba dan Penyelamat Renggam Pegawai Bomba Kanan I Abd Rahim Razali berkata pihaknya dimaklumkan mengenai kejadian kira-kira 9.59 malam dan satu jentera bersama lapan anggota digegaskan ke lokasi bagi operasi menyelamat.

“Anak lelaki Ismail yang berusia lima tahun, bapa mentuanya yang berusia 65 tahun serta biras lelaki berusia 30an pula cedera dan dibawa ke hospital berdekatan untuk rawatan selanjutnya,” katanya dalam kenyataan hari ini.

Sementara itu, Timbalan Ketua Polis Daerah Kluang Deputi Superintendan Abdul Razak Abdullah Sani yang mengesahkan kejadian berkata, kemalangan berlaku apabila kereta dinaiki kesemua mangsa dari arah Felda Bukit Tongkat menuju bandar Kluang telah terlanggar seekor gajah yang sedang melintas.

“Pemandu kereta yang terhimpit mengalami kecederaan di bahagian kepala dan leher disahkan meninggal dunia di tempat kejadian manakala tiga penumpangnya cedera dan dirawat di Hospital Enche Besar Hajjah Khalsom, di sini,” katanya.


Semua UMNO cawangan perlu bersidang di 191 bahagian esok


Sidang khas Parlimen mulai esok

KUALA LUMPUR, 10 April – Mesyuarat Khas Parlimen bagi membentang dan membahaskan Rang Undang-Undang Perlembagaan (Pindaan) (No. 3) 2022 akan diadakan esok.

Sidang khas itu merangkumi Mesyuarat Khas Dewan Rakyat pada Isnin (11 April) dan Mesyuarat Khas Dewan Negara pada Selasa (12 April).

Pembentangan dan perbahasan itu melibatkan penggubalan punca kuasa di bawah Perkara 10 Perlembagaan Persekutuan bagi memberi kuasa untuk penggubalan akta baharu berkaitan larangan Ahli Dewan Rakyat bertukar parti.

Bagaimanapun, Rang Undang-Undang Perlembagaan (Pindaan) berhubung Anti Lompat Parti yang dijadual dibentang, dibahas dan diluluskan pada mesyuarat khas kali ini, ditangguh ke satu lagi sidang khas Parlimen yang akan ditentukan kelak.

Penangguhan itu dipersetujui pada mesyuarat Jawatankuasa Pemandu Transformasi dan Kestabilan Politik Khamis lepas, yang diwakili Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dan Pengerusi jawatankuasa itu Datuk Seri Saifuddin Nasution Ismail.

Turut hadir beberapa wakil kerajaan dan blok pembangkang antaranya Menteri Komunikasi dan Multimedia Tan Sri Annuar Musa, Ahli Parlimen Alor Gajah Datuk Seri Mohd Redzuan Md Yusof, Setiausaha Agung DAP yang juga Ahli Parlimen Seremban Anthony Loke Siew Fook dan Ahli Parlimen Puchong Gobind Singh Deo.

Pembentangan dan perbahasan Rang Undang-Undang Anti Lompat Parti itu ditangguh buat kali kedua selepas dijadual untuk dibentang bagi bacaan kali pertama pada 24 Mac. Penangguhan kali pertama itu dibuat untuk membolehkan pandangan serta input semua pihak terlibat diperoleh dan semua sesi libat urus selesai.

Wan Junaidi sebelum ini dilaporkan berkata beberapa cadangan pindaan Perlembagaan akan dibentang semasa persidangan Dewan Rakyat Mac lepas termasuk rang undang-undang berkaitan Anti Lompat Parti dan mengehadkan tempoh jawatan perdana menteri kepada dua penggal.

Ia selaras saranan Perdana Menteri Datuk Seri Ismail Sabri Yaakob yang mahu rang undang-undang itu disegerakan selepas kerajaan memeterai Memorandum Persefahaman (MoU) Transformasi dan Kestabilan Politik bersama Pakatan Harapan pada 13 Sept 2021.

Pada 2 April, Wan Junaidi mendedahkan seramai 39 Ahli Parlimen di negara ini melompat parti sejak 2018 dan tindakan itu membawa kepada ketidakstabilan politik selain negara turut menyaksikan pertukaran tiga perdana menteri dalam satu penggal Parlimen.

Persidangan khas Parlimen adalah mesyuarat yang diadakan semasa Majlis dalam tangguhan dan mengikut Peraturan-Peraturan Majlis Mesyuarat Dewan Rakyat Peraturan 11 (3), urusan-urusan mesyuarat itu hendaklah ditetapkan oleh Perdana Menteri dan pemberitahuan berkenaan urusan itu hendaklah dihantar kepada ahli-ahli tidak lewat daripada masa hendak diadakan mesyuarat itu.

Sidang khas kali ini adalah yang ketiga dalam tempoh setahun selepas mesyuarat khas berkaitan Proklamasi Darurat serta Ordinan-ordinan Darurat diadakan pada 26 Julai 2021 dan sidang khas isu banjir pada 20 Jan.

Selain itu, sidang khas Parlimen sebelum ini yang pernah diadakan antaranya berkenaan isu Gaza pada 12 Jan 2009, isu MH17 pada 23 Julai 2014 dan Isu Perjanjian Perkongsian Trans-Pasifik (TPPA) pada 26 dan 27 Jan 2016.

Dalam pada itu, Mesyuarat Kedua Penggal Kelima Parlimen ke-14 dijadual bermula pada 18 Julai hingga 4 Ogos manakala Mesyuarat Ketiga dijadual selama 31 hari bermula 26 Okt hingga 15 Dis ini.- BERNAMA


MAFI jamin bekalan daging mencukupi Ramadan dan Syawal ini

KUALA LUMPUR, 30 Mac – Kementerian Pertanian dan Industri Makanan (MAFI) memberi jaminan bekalan daging mencukupi pada Ramadan dan Syawal ini, kata Menterinya Datuk Seri Dr Ronald Kiandee.

Beliau berkata bekalan daging tidak terjejas walaupun negara perlu bergantung kepada daging import iaitu 70 peratus kerana pengeluaran daging tempatan atau tahap sara diri (SSL) industri itu hanya sekitar 21 peratus.

“Kita di kementerian akan sentiasa memantau untuk memastikan bekalan daging mencukupi bukan sahaja ketika perayaan tetapi juga bekalan harian,” katanya pada sidang media selepas Majlis Pelancaran Jubli Emas Pertubuhan Peladang Kebangsaan (NAFAS) di sini hari ini.

Ditanya mengenai perkembangan bagi penyelesaian tempoh Lesen Pendudukan Sementara (TOL) yang dihadapi usahawan tani, beliau berkata kementerian sedang mengadakan perbincangan dengan kerajaan negeri bagi menangani masalah tempoh lesen itu.

“Ada isu dan cadangan dikemukakan mengenai pajakan tanah di beberapa negeri yang menyatakan tempoh pajakan itu terlalu singkat (iaitu) tiga tahun untuk bangunkan industri agromakanan secara besar-besaran.

“Dalam mesyuarat Majlis Tindakan Ekonomi (EAC) yang lepas, MAFI diminta untuk mengadakan perbincangan dengan kerajaan negeri dan kita sedang lakukan (perbincangan),” katanya.

Beliau berkata kementerian dan pengurusan tertinggi kerajaan juga akan meneliti cadangan penggiat industri untuk menilai dan memanjangkan tempoh lesen sedia ada bagi meningkatkan pembangunan industri agromakanan.

Pada 24 Mac lepas, Perdana Menteri Datuk Seri Ismail Sabri Yaakob berkata hasil mesyuarat EAC, kerajaan bersetuju agar MAFI berbincang dengan kerajaan-kerajaan negeri bagi menangani masalah tempoh TOL yang dihadapi usahawan tani.- BERNAMA


Kanak-kanak dari Bangladesh ditemukan dalam kontena di Pelabuhan Barat

SHAH ALAM, 20 Jan – Seorang kanak-kanak lelaki warga asing ditemukan di dalam sebuah kontena di dermaga Pelabuhan Barat, Pelabuhan Klang pada Selasa lepas, dipercayai terkunci selama enam hari di dalam kontena tersebut yang berasal dari Chittagong, Bangladesh.

Dalam kenyataan hari ini, Ketua Polis Daerah Klang Selatan ACP Cha Hoong Fong berkata pihaknya menerima aduan daripada seorang lelaki warga tempatan yang bekerja di bahagian operasi perkapalan yang mendakwa menemukan kanak-kanak berkenaan sekitar jam 9 malam.

“Semasa menguruskan kapal masuk di dermaga Pelabuhan Barat serta pemeriksaan sebuah kontena kosong, lelaki itu mendapati terdapat seorang kanak-kanak lelaki warga asing berada dalam keadaan lemah dan tidak bermaya,” katanya.

“Siasatan yang dijalankan mendapati sebuah kapal MV. Integra telah bertolak dari Chittagong pada 12 Jan dengan membawa kontena yang mengandungi muatan barangan am dan tiba di Pelabuhan Barat pada Selasa lalu,” katanya.

Cha berkata berdasarkan keterangan daripada mangsa, kanak-kanak itu menjelaskan semasa bermain bersama kawan di Chittagong, beliau telah masuk ke dalam kontena dan terkunci sehingga ditemukan oleh pihak pengadu di Pelabuhan Barat.

“Tiada sebarang unsur jenayah yang berlaku di dalam kejadian ini dan polis mengklasifikasikan kes ini sebagai rujuk lain agensi (RLA) iaitu dirujuk kepada Jabatan Imigresen Malaysia untuk menguruskan dokumen mangsa serta penghantaran pulang dengan mengunakan kapal kargo yang sama,” katanya.


1MDB gagal bayar pinjaman, kerajaan tanggung hutang US$3 bilion – Saksi

KUALA LUMPUR, 15 Jun – Bekas Timbalan Ketua Setiausaha Kementerian Kewangan hari ini memberitahu Mahkamah Tinggi di sini bahawa kerajaan masih menanggung hutang US$3 bilion yang dipinjam oleh 1Malaysia Development Berhad (1MDB) sembilan tahun lepas.

Datuk Siti Zauyah Mohd Desa, 63, yang ketika itu bertugas di Bahagian Pengurusan Pinjaman, Pasaran Kewangan Dan Aktuari (BPKA), berkata pinjaman tersebut diluluskan oleh kerajaan melalui surat sokongan yang ditandatangani Datuk Seri Najib Tun Razak selaku Menteri Kewangan pada 2013.

Saksi pendakwaan ke-26 itu juga mengesahkan bahawa pihaknya tidak pernah menerima apa-apa laporan daripada 1MDB ke mana wang tersebut telah dibelanja dan digunakan.

“Hal ini menyebabkan kerajaan pada masa ini terpaksa menanggung bayaran balik hutang 1MDB ini berdasarkan kepada surat sokongan yang dikeluarkan kerajaan yang ditandatangani oleh Menteri Kewangan (Najib),” katanya.

US$3 bilion adalah wang yang diperoleh daripada bon yang diterbitkan oleh anak syarikat 1MDB iaitu 1MDB Global Investment Ltd untuk usaha sama 50:50 antara 1MDB dan Aabar Investments PJS.

Siti Zauyah juga berkata pihak BPKA bertanggungjawab mendapatkan laporan daripada 1MDB namun mengesahkan sepanjang bertugas di bahagian itu, beliau tidak menerima apa-apa laporan balas daripada pihak pengurusan 1MDB berkaitan penggunaan dana berjumlah US$3 bilion.

“Pihak saya ada berhubung dengan wakil 1MDB pada masa itu, Zahid Taib, untuk mereka memberikan maklum balas mengemukakan dokumen atau laporan kepada Kementerian Kewangan namun pada masa itu, pihak 1MDB tidak mengemukakan apa-apa laporan kepada bahagian saya.

“Saya juga sahkan saya sendiri tidak pernah melihat dokumen perjanjian antara 1MDB dengan pihak Aabar seperti yang dimaklumkan dalam permohonan mereka kerana pihak 1MDB tidak melaporkan kepada bahagian saya pada masa itu.

“Antara dokumen yang diminta secara konsisten adalah laporan kewangan beraudit 1MDB yang perlu mereka berikan salinan kepada pihak Kementerian Kewangan namun dokumen itu gagal dikemukakan oleh pihak 1MDB,” katanya.

Siti Zauyah berkata dasar di peringkat kementerian itu menetapkan syarikat Menteri Kewangan Diperbadankan (MKD) yang ingin membuat apa-apa perjanjian usaha sama atau pelaburan dengan pihak luar perlu dibentang kepada Bahagian MKD dan Bahagian MKD akan menyediakan kertas untuk mendapatkan kelulusan Menteri Kewangan sebelum dibentang untuk kelulusan Kabinet.

“Ini adalah dasar dan proses sedia ada. Dalam kes 1MDB, saya sahkan pihak 1MDB tidak mengemukakan laporan untuk mereka membuat perjanjian usaha sama dengan pihak Aabar seperti yang dirujuk dalam keterangan saya hari ini.

“Saya tidak dapat pastikan sama ada 1MDB telah mendapat kelulusan khas daripada Menteri Kewangan tentang perjanjian usaha sama yang hendak mereka jalankan ini,” katanya.

Berkaitan perjalanan syarikat 1MDB yang diletak di bawah kawalan MKD, Siti Zauyah mengesahkan bahawa tiada mana-mana pegawai Kementerian Kewangan atau Bahagian MKD dilantik sebagai Ahli Lembaga Pengarah 1MDB kerana dalam syarikat lain, Menteri Kewangan tidak terlibat secara langsung yang menyaksikan Menteri Kewangan telah melantik diri sendiri sebagai Pengerusi Lembaga Penasihat 1MDB.

“Saya sahkan dalam syarikat MKD yang lain hal seperti ini tidak berlaku,” katanya sambil menambah pihak 1MDB sering berkomunikasi terus dengan Najib jika kurang bersetuju dengan permintaan atau pendapat BPKA dalam hal berkaitan surat sokongan US$3 bilion itu.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.


Hari Malaysia: Pemilihan Melaka imbau peristiwa bersejarah negara

MELAKA, 13 September – Pemilihan Dataran Memorial Pengisytiharan Kemerdekaan di Banda Hilir sebagai lokasi sambutan Hari Malaysia 2022, bertujuan mengimbau kembali peristiwa bersejarah negara.

Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem berkata ia berikutan tapak berkenaan menjadi lokasi Perdana Menteri pertama Tunku Abdul Rahmad Putra Al-Haj, mengumumkan Persekutuan Tanah Melayu akan mencapai kemerdekaan dengan rasminya pada tarikh 31 Ogos 1957.

Ngwe berkata peristiwa bersejarah berkenaan akan diimbas kembali menerusi Segmen 2: Jejak Merdeka di bawah Persembahan Khas “Dari Robohan Kota Melaka, Kita Dirikan Negara Merdeka”.

“Segmen berkenaan mengambil suasana ketika pengisytiharan kemerdekaan dan diorama perarakan masuk Tunku Abdul Rahman bersama kereta antik dan rombongan, dengan watak Tunku Abdul Rahman akan dilakonkan semula oleh Che’Kem dari Akademi Seni Budaya dan Warisan Kebangsaan (ASWARA).

Ahli Dewan Undangan Negeri (ADUN) Machap Jaya itu berkata justeru, sambutan yang turut bertemakan busana sekitar tahun 50an dan 60an itu, amat tepat dalam menggambarkan keadaan negara yang baharu mencapai kemerdekaan, yang berlatar belakangkan lokasi sebenar peristiwa bersejarah itu.

Beliau berkata jika dilihat dari sudut sejarah pula, Melaka banyak meninggal pelbagai kesan warisan sosiopolitik dalam sistem pemerintahan negara sehingga hari ini.

“Sejarah juga mencatatkan Melaka menjadi persinggahan kepada pedagang dari seluruh dunia, malah pada 2008, Melaka diisytiharkan oleh Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) sebagai Bandar Warisan Dunia (World Heritage).

Beliau berkata sambutan Hari Malaysia 2022 di Melaka juga mengangkat kumpulan etnik di negeri berkenaan yang terdiri daripada Baba dan Nyonya, Sikh, Chetti, Portugis malah Orang Asli, sekali gus menunjukkan semangat perpaduan rakyat yang menjadi lambang kepada Keluarga Malaysia.

“Ini dibuktikan menerusi acara Bacaan Ikrar Rukun Negara oleh Tokoh Guru, Abd Rani Embi yang akan diiringi oleh 14 orang Keluarga Malaysia mewakili kepelbagaian kaum dan etnik di Malaysia seperti yang disebutkan tadi, serta membabitkan masyarakat Melayu, Cina, India, Sabah dan Sarawak,” katanya.

Justeru, beliau mengajak orang ramai terutama dari Melaka dan negeri-negeri berdekatan, untuk menghadiri sambutan berkenaan yang julung-julung kali diadakan di Semenanjung.


Mereka dalam rayuan BPR terima BKC lepas keputusan diketahui

BERA 6 Sept – Mereka yang dalam tempoh rayuan Bantuan Prihatin Rakyat (BPR) tidak perlu bimbang kerana akan menerima Bantuan Khas COVID-19 (BKC), selepas keputusan rayuan diketahui hujung bulan ini.

Timbalan Menteri Kewangan I Mohd Shahar Abdullah berkata, kerajaan mendengar keluhan segelintir rakyat yang resah apabila mengetahui pemberian BKC kepada golongan B40 adalah berdasarkan data lulus BPR, memandangkan mereka masih berada dalam tempoh rayuan.

“Jika mereka lulus rayuan dengan kelayakan sedia ada, mereka juga layak menerima BKC. Jika tidak layak (menerima BPR), kita akan menggunakan kaedah silang data untuk semak dengan data percukaian dan jika memenuhi syarat M40, mereka juga tidak terkecuali untuk menerima bantuan ini.

“Kita sedaya upaya memastikan mereka yang terkesan dengan pandemik ini dibantu menerusi pelbagai kaedah diberikan kerajaan, namun bantuan ini juga mesti mematuhi syarat ditetapkan,” katanya kepada pemberita selepas meninjau pelaksanaan BKC di sebuah bank di Triang di sini hari ini.

Mohd Shahar mengakui pandemik yang tidak pernah berlaku di Malaysia sebelum ini, juga menyebabkan berlaku situasi mereka dalam kategori T20 berubah menjadi M40, sekali gus layak untuk menerima bantuan kerajaan, jika memenuhi syarat.

Sehubungan itu, kementerian sentiasa melaksanakan proses semak dan imbang untuk mengemas kini data bagi mengurangkan risiko mereka yang layak tercicir, mengambil kira bantuan diberikan adalah secara bersasar dan berperingkat.

Selain itu, Mohd Shahar berharap penerima BPR membuat semakan akaun bank kerana didapati masih ada yang tidak menyedari BKC dikreditkan ke akaun mereka kerana berpandangan tidak membuat permohonan bagi mendapatkan bantuan tunai tersebut.

Pada 1 September lalu, Perdana Menteri Datuk Seri Ismail Sabri Yaakob mengumumkan pemberian BKC fasa satu bermula hari ini, dijangka memanfaatkan 10 juta penerima B40 dan M40 yang layak, terdiri daripada 4.4 juta isi rumah, warga emas (1.1 juta) dan bujang (4.5 juta) dengan peruntukan RM3.1 bilion.

Katanya, BKC pada awalnya dijadualkan pada Ogos lepas namun kelewatan berlaku disebabkan perubahan pentadbiran kerajaan, sebelum perdana menteri mengarahkan pembayaran disegerakan sebaik sahaja Kabinet baharu memulakan kerja.

“Kita mempunyai kedudukan kewangan yang baik untuk memberi bantuan dan kerajaan menggunakan konsolidasi fiskal untuk kita melihat secara keseluruhan perbelanjaan dan penggunaan kewangan negara yang lebih kepada rakyat bagi membantu mereka,” katanya.

Secara keseluruhan, kerajaan menyediakan peruntukan berjumlah RM17.1 bilion pada tahun ini bagi pelaksanaan Bantuan Prihatin Nasional (BPN) 2.0, BPR, BPR Tambahan, BKC dan Bantuan Kehilangan Pendapatan (BKP) telah dan akan diberikan kepada mereka yang layak.


PKP 2.0 : Peniaga gembira diberi kelonggaran

AYER KEROH 10 Feb. – Pembukaan semula kedai kraftangan serta kebenaran makan di dalam premis kepada pelanggan bermula hari ini, memberi kelegaan buat golongan peniaga yang terkesan dari segi pendapatan sejak Perintah Kawalan Pergerakan (PKP) 2.0 dikuatkuasakan di negeri ini mulai 11 Januari.

“Memang rasa lega bila dah boleh buka kedai hari ini, tapi nak dapat ramai pelanggan memang tak boleh…cuma dapatlah niaga dari tiada langsung.

“Masa PKP pertama dulu saya buat kaedah pembayaran tunai semasa serahan (COD), alhamdulillah sambutan baik tapi tidak semeriah niaga di kedai,” katanya ketika ditemui MHI.

Peniaga kedai makan, Noor Asmah Mohd Said,57, berkata keputusan Majlis Keselamatan Negara (MKN) itu ‘umpama bulan jatuh ke riba’ kerana tidak terlintas boleh meneruskan perkhidmatan makan di premis semasa PKP 2.0.

“Dulu PKP pertama memang tak niaga langsung, perintah kawalan pun sangat ketat, alhamdulillah kali ini kerajaan faham denyut nadi rakyat dan membenarkan sektor niaga serta boleh makan di premis.

“Walaupun cuma dua orang satu meja, ternyata pelanggan sangat mematuhi prosedur operasi standard (SOP) yang ditetapkan, malah ada yang lebih gemar untuk bungkus sahaja dari makan di kedai,” katanya.

Menteri Kanan (Keselamatan), Datuk Seri Ismail Sabri Yaakob, berkata, tempoh operasi premis makanan pula antara jam 6 pagi hingga 10 malam.

“Kerajaan bersetuju membenarkan restoran menyediakan perkhidmatan makan di dalam premis kepada pelanggan berkuat kuasa esok (hari ini), namun perlu mematuhi SOP yang ditetapkan,” katanya.


Sistem IDME: Pegawai KPM turun ke sekolah seluruh negara bantu guru

SEREMBAN, 11 Feb – Kementerian Pendidikan (KPM) akan menggerakkan pegawainya ke sekolah di seluruh negara bagi membantu melancarkan penggunaan sistem Pengurusan Identiti (IDME) oleh guru dengan lebih berkesan, dalam waktu terdekat.

Menterinya Fadhlina Sidek berkata satu sesi libat urus bersama wakil guru juga telah diadakan semalam di kementeriannya bagi membincangkan perkara tersebut, sekali gus menangani segera beberapa masalah daripada sistem itu yang didakwa menyukarkan guru.

“Kita tidak kompromi mengenai sistem ini, ia isu lama…kita akan turun ke negeri-negeri yang akan dipimpin pegawai negeri dan daerah untuk bantu guru (gunakan sistem IDME). Kita dah ambil beberapa langkah drastik sebenarnya (untuk atasi).

“Saya juga arahkan sistem ini ditangguh sementara hujung minggu ini supaya semua pihak boleh bertenang di samping kita ambil langkah tertentu, Isnin nanti kita umumkan langkah baharu,” katanya kepada pemberita selepas merasmikan Festival Bakat Prasekolah Peringkat Negeri Sembilan 2023 di sini hari ini.

Hari ini, Kesatuan Perkhidmatan Perguruan Kebangsaan Semenanjung Malaysia (NUTP) dilaporkan meminta KPM menangguhkan penggunaan IDME yang belum stabil, selain mendakwa ia belum sesuai digunakan untuk membuat pengisian markah Ujian Akhir Sesi Akademik (UASA).

IDME yang dibangunkan KPM, diakses secara single sign on iaitu secara tunggal melalui laman webnya dan kesemua warga pendidik yang mengisi UASA serta Pentaksiran Bilik Darjah mesti melalui sistem tersebut, iaitu mereka perlu mendaftar masuk.

Dalam pada itu, Fadhlina sekali lagi mengulangi bahawa takwim persekolahan akan dikembalikan semula kepada Januari, tetapi bukan pada waktu terdekat berikutan perlu mengambil kira justifikasi yang perlu diselesaikan mengikut Akta Pendidikan 1996 selain isu ekonomi dan beban kerja guru.

“Kita kekal konsisten, kita akan kembali (pada Januari) tetapi bukan sekarang kerana ia melibatkan isu kitaran kanak-kanak yang perlu habis, bilangan hari persekolahan tidak boleh kurang daripada 190 hari…termasuk isu sampingan lain yang perlu diberi perhatian sehingga kita boleh bermula pada Januari,” katanya.

Sementara itu, Fadhlina meminta supaya pihak sekolah tidak membawa masuk unsur campur tangan politik dalam sebarang program atau acara di institusi berkenaan termasuk menggunakan logo parti politik pada sepanduk atau poster.


MyKPA bantu pengurusan air secara sistematik

BUKIT KATIL 28 September – Indeks Penandaarasan Kebangsaan Kumpulan Pengguna Air (MyKPA) dilancarkan Kementerian Pertanian dan Industri Makanan (MAFI) dilihat mampu membantu pesawah serta petani dalam pengurusan air secara sistematik.

Timbalan Menteri Pertanian dan Industri Makanan I, Datuk Seri Ahmad Hamzah berkata, MyKPA dibangunkan Bahagian Pengairan dan Saliran Pertanian bukan sahaja akan membimbing 503 kumpulan pengguna air (KPA) sebaliknya juga akan membabitkan pesawah serta petani.

Katanya, walaupun MyKPA dijangka akan mengambil masa antara tiga hingga 10 tahun sebelum ia dapat dilaksanakan sepenuhnya namun pada permulaan ia akan menjadi garis panduan kepada KPA.

“Melalui MyKPA ini kita hendak supaya petani didedahkan tentang pengurusan air yang terbaik. Bukan sahaja cara menguruskan air ke kawasan pertanian tetapi juga cara melepaskan air keluar, bagaimana hendak lepaskan air selepas digunakan. Melalui ini pengurusan air secara tersusun dapat diketahui.

“Malah melalui ini juga kita mampu setanding dengan negara luar yang lebih maju. Selepas ini petani dan pesawah seluruh negara akan menghala ke matlamat yang sama dan mengikut garis panduan pengurusan air ditetapkan oleh MyKPA,” katanya.

Beliau berkata demikian pada sidang media selepas Majlis Perasmian Konvensyen Kebangsaan Kumpulan Pengguna Air (KPA) 2022 di Bukit Katil, di sini, hari ini.

Menurutnya, melalui MyKPA juga ia akan mengukur dan menilai prestasi KPA seluruh negara berdasarkan kriteria pemarkahan dibangunkan dengan memfokuskan kepada aspek Penginstitusian, Pengurusan Air, Pengurusan Kewangan dan Model Pertanian.

“Malah selepas ini kita tidak lagi terbabit secara terus dalam pengurusan pengagihan air kerana kita hanya akan menguruskan air daripada punca utama sahaja contohnya dari sungai ke tali air untuk masuk ke sistem saliran pertama dan kedua sahaja.

“Selain kadar penggunaan air juga dapat dibuat dengan tepat tanpa ada pembaziran kerana KPA akan mengurus sumber air dan kemudahan sistem pengairan dan saliran di skim dibuat secara sistematik serta bersepadu,” katanya.


Hampir 82,000 peranti diedar kepada pelajar di 618 sekolah

KUALA LUMPUR 1 Ogos – Hampir 82,000 peranti telah diserahkan kepada pelajar dari 618 buah sekolah di seluruh negara setakat 25 Julai, di bawah inisiatif CERDIK.

Pada masa sama, Pejabat Pendidikan Daerah (PPD) di seluruh negara sedang memproses hampir 5,000 peranti yang akan diedarkan dalam masa terdekat.

CERDIK adalah inisiatif perintis tanggungjawab sosial korporat (CSR) syarikat berkaitan kerajaan (GLC) dan syarikat pelaburan berkaitan kerajaan (GLIC) bagi membantu keluarga berpendapatan rendah menyesuaikan diri dengan normal baharu pembelajaran secara dalam talian, e-pembelajaran serta bentuk lain pengajaran jarak jauh.

Program perintis CERDIK adalah sebahagian inisiatif jangka panjang dalam menyediakan akses digital untuk pendidikan dan merangkumi dua komponen utama – akses kepada peranti dan ketersambungan data.

Walaupun terdapat persekitaran bekalan yang mencabar dan pergerakan terhad di bawah pelbagai Perintah Kawalan Pergerakan (PKP), sekretariat CERDIK iaitu Yayasan Hasanah serta penderma korporat yang terdiri daripada 28 GLC/GLIC, komited untuk memenuhi penghantaran semua 150,000 peranti secara berperingkat ke PPD pada akhir September 2021.

Jawatankuasa teknikal juga akan memberi nasihat mengenai spesifikasi minimum yang diperlukan untuk memastikan setiap peranti mampu digunakan pelajar sekurang-kurangnya selama tiga tahun di sekolah.


Fenomena belalai air di perairan Pulau Besar

Ketua Pengarah Jabatan Meteorologi Malaysia (MetMalaysia) Muhammad Helmi Abdullah berkata, fenomena itu disebabkan penumpuan angin di kawasan bertekanan rendah berbanding persekitarannya pada skala diameter yang sangat kecil dengan anggaran sehingga 50 meter.

“Orang ramai dinasihatkan agar tidak menghampiri lokasi berlakunya belalai air. Fenomena belalai air ini disertai angin kencang boleh menyebabkan laut bergelora yang berbahaya kepada bot-bot kecil, aktiviti rekreasi laut dan sukan laut.

“Mereka yang berada di dalam bangunan seperti, seboleh-bolehnya pergi ke tingkat bawah dan cari sudut atau bilik yang paling kukuh binaannya.

Tambahnya, belalai air itu bukan pertama kali berlaku kerana terdahulu pada Mei, fenomena sama dilaporkan di Pengerang, Kota Tinggi, Johor dan Lawas, Sarawak.


Kedah mahu lembaga pelabuhan ditubuhkan di negeri itu

ALOR SETAR 16 Mac. – Kedah akan mengemukakan cadangan kepada kerajaan Persekutuan agar ditubuhkan sebuah lembaga pelabuhan di negeri ini bagi mengurus dan mengawal selia pengangkutan laut, pelabuhan dan jeti yang ada di Kedah.

Menteri Besar Muhammad Sanusi Md Nor berkata berdasarkan perkembangan ekonomi Kedah, terdapat keperluan untuk negeri ini memiliki lembaga pelabuhan yang berupaya menyelaraskan semua aktiviti berkaitan di perairannya.

“Saya bercadang untuk memohon kepada kerajaan Persekutuan untuk mengadakan ‘port authority’ di Kedah kerana banyak pembangunan berkisar tentang pengangkutan laut, pelabuhan, jeti yang semua itu (ketika ini) di bawah kendalian Penang Port.

“Kalau ada fee (bayaran) yang dikutip, (ia) dikutip oleh Penang Port (yang bertindak) sebagai agensi yang mengawal pelabuhan-pelabuhan di utara semenanjung,” katanya ketika ditemui pemberita selepas majlis pelancaran filem ‘The Puppet Master Trilogy’ di sini, malam tadi.

Katanya, penubuhan lembaga pelabuhan itu juga akan membolehkan pemantauan yang lebih berkesan dilakukan terhadap semua jeti yang ada di negeri ini sekali gus dapat membendung aktiviti menyalahi undang-undang seperti penyeludupan.

“Kita boleh jalankan kerjasama dengan agensi-agensi yang berkaitan dengan pengangkutan laut ini seperti Jabatan Laut Malaysia, Jabatan Perikanan Malaysia bagi memantau juga (kewujudan) jeti-jeti haram,” katanya.

Mengulas perkembangan lain, Muhammad Sanusi berkata jumlah kedatangan pelancong ke Langkawi semakin meningkat selepas kerajaan mengumumkan pertukaran status pulau itu daripada Perintah Kawalan Pergerakan (PKP) Bersyarat kepada PKP Pemulihan, bermula 10 Mac lalu.

“Kita sedang mempergiatkan usaha menarik pelancong, (ketika ini) rakyat kita tidak boleh ke luar negera, jadi mai (datang) ke Langkawi, ada banyak produk pelancongan di Langkawi,” katanya.


Cederakan anggota polis guna batang penyapu, wanita didenda RM3,000

AYER KEROH 13 Mei – Seorang wanita didenda RM3,000 oleh Mahkamah Majistret Ayer Keroh, di sini, hari ini, selepas mengaku bersalah mencederakan anggota polis menggunakan batang penyapu.

Kesalahan itu dilakukan tertuduh di sebuah rumah di Jalan Merdeka, Taman Melaka Raya, di sini, kira-kira jam 10.45 malam pada 7 Mei lalu.

Bagi kesalahan itu, tertuduh didakwa mengikut Seksyen 332 Kanun Keseksaan yang memperuntukkan hukuman penjara sehingga tiga tahun atau denda atau kedua-duanya jika sabit kesalahan.

Tertuduh yang diwakili peguam daripada Yayasan Bantuan Guaman Kebangsaan (YBG) merayu kepada mahkamah supaya hukuman ringan dikenakan dengan alasan tertuduh sudah menyesali atas perbuatannya itu selain wanita berkenaan tidak bekerja.

Berdasarkan fakta kes, sebelum kejadian tertuduh bertindak memecahkan barang dan mengamuk selain meminta abangnya menghantar dia ke rumah ibu mereka di Paya Jaras, Selangor.

Susulan, tidak dapat mengawal keadaan, pengadu yang juga abangnya kemudian menghubungi polis bagi mendapatkan bantuan sebelum dua anggota polis dari Balai Polis Banda Hilir tiba dilokasi kejadian.


Melaka beralih Fasa 3 Jumaat ini

“Lembah Klang (Kuala Lumpur, Putrajaya, Selangor) daripada Fasa 2 kepada Fasa 3, Melaka daripada Fasa 2 kepada Fasa 3 dan Kedah, Fasa 1 ke Fasa 2,” katanya dalam satu kenyataan di sini hari ini.

Peralihan fasa itu ujar Perdana Menteri, dibuat setelah mengambil kira penilaian risiko semasa oleh Kementerian Kesihatan Malaysia (KKM) dan Majlis Keselamatan Negara (MKN).

“Berdasarkan keputusan jawatankuasa yang membenarkan peralihan dari Fasa 1 ke Fasa 2 bagi negeri Kedah, ia bermakna tiada lagi negeri berada di Fasa 1 di seluruh negara.

“Kerajaan juga akan mempertimbangkan lebih banyak sektor ekonomi untuk kembali beroperasi seperti biasa bagi membolehkan rakyat meneruskan kehidupan dengan lebih baik setelah ia ditutup sejak sekian lama,” katanya


PRN Johor: Ramai keluar awal untuk mengundi

JOHOR BAHRU, 12 Mac – Para pengundi di negeri ini mengambil kesempatan keadaan cuaca cerah dan baik di seluruh negeri untuk hadir ke pusat-pusat pengundian lebih awal bagi menunaikan tanggungjawab pada Pilihan Raya Negeri (PRN) Johor, hari ini.

Dua bekas menteri besar Johor Datuk Seri Mohamed Khaled Nordin dan Datuk Dr Sahruddin Jamal adalah antara yang terawal keluar mengundi hari ini.

Mohamed Khaled yang juga Naib Presiden UMNO mengundi bagi kerusi Dewan Undangan Negeri (DUN) Permas di Sekolah Kebangsaan (SK) Taman Rinting 1, Pasir Gudang di sini, manakala Dr Sahruddin yang juga calon Perikatan Nasional (PN) DUN Bukit Kepong mengundi di Sekolah Jenis Kebangsaan Cina Lenga, Pagoh di Muar.

Mohamed Khaled sebelum ini pernah bertanding di kerusi DUN Permas dan memenanginya pada Pilihan Raya Umum ke-13 (PRU13) tetapi tewas pada PRU14.

Turut selesai menjalankan tanggungjawab sebagai pengundi ialah calon paling tua pada PRN Johor kali ini iaitu Tosrin Jarvanthi, 71, dari PN yang bertanding di DUN Bukit Permai yang mengundi di pusat mengundi SK Sinar Bahagia, Felda Taib Andak di Kulai.

Calon Barisan Nasional (BN) DUN Layang-Layang Datuk Ab Mutalip Abd Rahim pula mengundi di Pusat Mengundi Sekolah Kebangsaan (SK) LKTP Layang-Layang di Simpang Renggam.

Pada PRN Johor kali ini, seramai 239 calon daripada 15 parti politik akan bertanding merebut 56 kerusi Dewan Undangan Negeri (DUN).


Melaka United buru kemenangan hatrik!

Pengurus MUFC Muhammad Akram Abdullah berkata, selepas mencatat dua kemenangan ke atas Sri Pahang FC dan Kedah Darul Aman FC sebelum ini, skuad Hang Tuah mahu rentak kemenangan itu diteruskan ketika melayan kunjungan Negeri Sembilan FC di Stadium Hang Jebat pada 18 Jun ini.

Menurutnya, bagi merealisasikan harapan itu, seluruh pasukan telah melakukan persiapan rapi dengan memanfaatkan sepenuhnya sesi latihan sepanjang cuti rehat kalender antarabangsa bermula bulan lalu.

“Keyakinan kita pada ketika ini sangat tinggi lebih-lebih lagi selepas mencatat dua kemenangan dan ditambah lagi dapat beraksi di laman sendiri.

“Harapan saya agar para pemain dapat memanfaatkan peluang ini dengan sebaik mungkin untuk menyekat Negeri Sembilan daripada meraih mata sekali gus dapat memperbaiki kedudukan kita dalam liga,” katanya kepada Melaka Hari Ini.

Dalam pada itu, beliau turut menyeru penyokong MUFC yang dianggap sebagai ‘pemain ke-12’ untuk turun beramai-ramai ke stadium bagi memberikan sokongan padu kepada pemain.

“Kami amat mengharapkan kehadiran warga Melaka pada setiap perlawanan Melaka United di Stadium Hang Jebat untuk terus menyuntik semangat pemain-pemain kita yang memerlukan sokongan padu.


Anggota polis parah dilanggar penjenayah di Kulim

Ketua Polis Daerah Kulim Supt Mohd Redzuan Salleh berkata dalam kejadian kira-kira 9.15 pagi, anggota polis berusia 31 tahun bertugas di Balai Polis Kulim Hi-Tech itu dilanggar ketika sedang mengejar suspek yang menaiki kenderaan jenis Nissan Frontier.

“Anggota polis dari Unit Rondaan Bermotosikal (URB) itu telah dihimpit oleh kenderaan suspek sehingga menyebabkan berlakunya kemalangan. Anggota berkenaan telah dibawa ke Hospital Pulau Pinang untuk rawatan lanjut.

“Suspek yang berusia 40-an berasal dari Sungai Petani itu melarikan diri namun berjaya ditangkap di kawasan Butterworth, Pulau Pinang dan ujian saringan air kencing mendapati suspek positif dadah jenis ganja THC atau Terta Hydrocannibol,” katanya dalam kenyataan di sini.

Beliau berkata pemeriksaan lanjut mendapati kenderaan suspek telah diubah suai dengan meletakkan tangki minyak di bahagian belakang pacuan empat roda itu.

“Suspek yang dipercayai terlibat dalam kegiatan penyeludupan minyak telah dibawa ke Ibu Pejabat Polis Daerah Kulim dan akan direman esok. Kes disiasat mengikut Seksyen 307/166 Kanun Keseksaan dan Seksyen 15(1) Akta Dadah Berbahaya 1952.

“Kertas siasatan juga telah dibuka mengikut Seksyen 42(1) dan 44 Akta Pengangkutan Jalan 1987 kerana memandu secara melulu di bawah pengaruh dadah sehingga menyebabkan kecederaan parah serta Seksyen 6(1) akta sama,” katanya.


Keluarga Malaysia manifestasi hasrat, komitmen kerajaan – PM

KUALA LUMPUR 8 Okt.- Idea atau konsep Keluarga Malaysia yang diumumkan oleh Perdana Menteri Datuk Seri Ismail Sabri Yaakob dalam ucapan sulungnya pada 22 Ogos lalu dibentangkan secara rasmi kepada rakyat hari ini.

Berucap pada majlis prapelancaran itu, beliau berkata barangkali ramai yang tertanya-tanya apa sebenarnya idea Keluarga Malaysia dan mengapa ia menjadi ‘semangat’ yang mahu disemarakkan oleh kerajaan kini.

“Jawapannya mudah; kerana sebuah institusi keluarga sentiasa berperanan memelihara agama, melindungi keselamatan, menjaga maruah dan memastikan nasib setiap ahli keluarga terbela,” katanya.

Hadir sama Menteri Komunikasi dan Multimedia Tan Sri Annuar Musa; Ketua Hakim Negara Tun Tengku Maimun Tuan Mat; Yang di-Pertua Dewan Negara Tan Sri Dr. Rais Yatim dan Yang di-Pertua Dewan Rakyat, Datuk Azhar Azizan Harun.

“Ia seiring dengan perjalanan kita memulih dan mengembalikan negara daripada impak krisis berkembar kesihatan dan ekonomi yang sedang kita lalui,” katanya.

Katanya, konsep dan pendekatan Keluarga Malaysia bukanlah sesuatu yang sukar untuk dihadam kerana ia sebenarnya berlandaskan nilai-nilai sedia ada yang dimiliki dalam setiap keluarga.

“Apa yang dilakukan kerajaan adalah mengharmoni dan mengangkat nilai-nilai ini sebagai panduan mengukuhkan lagi kekuatan Malaysia dengan keunikan pelbagai agama, bangsa dan kaum.


Tiga beranak maut dalam kemalangan di Kota Kinabalu

Ketua Polis Daerah Kota Kinabalu ACP Mohd Zaidi Abdullah berkata kejadian kira-kira 11.24 malam itu meragut nyawa seorang lelaki berusia 44 tahun iaitu pemandu kenderaan berkenaan.

“Dua lagi yang maut adalah anak lelaki pemandu terbabit dikenali Alkail, 16, serta anak perempuannya yang dikenali sebagai Sazfa berusia 11 tahun…bagaimanapun kita belum dapat mengenal pasti identiti pemandu berkenaan,” katanya dalam kenyataan hari ini.

Mohd Zaidi berkata seorang kanak-kanak lelaki berusia empat tahun dipercayai ahli keluarga mangsa mengalami cedera parah dan kini dirawat di hospital.

Beliau berkata siasatan awal mendapati kenderaan dinaiki mangsa dalam perjalanan dari Angkasa Apartment, Rampayan menuju ke Lapangan Terbang Antarabangsa Kota Kinabalu melalui Jalan Lintas.

“Apabila sampai di Jalan Lintas selepas melalui jalan berdekatan simpang Klinik Luyang, kenderaan yang dipandu mangsa hilang kawalan lalu terbabas merempuh sebuah tiang besar jejambat berdekatan.

“Akibat perlanggaran tersebut, dua mangsa tercampak keluar daripada kenderaan, manakala pemandu dan anak lelakinya tersepit di dalam kenderaan. Ketiga-tiga anak beranak itu disahkan meninggal dunia di lokasi kemalangan oleh pegawai perubatan,” katanya.


COVID-19 : AADK guna pakai 16 SOP baharu kendali penagih dadah

KOTA BHARU 18 Nov. – Agensi Anti Dadah Kebangsaan (AADK) mengguna pakai 16 prosedur operasi standard (SOP) baharu bagi mengendalikan tahanan penagih dadah dan menguruskan pengurusan di pusat pemulihan bagi membendung penularan COVID-19.

Ketua Pengarah AADK Datuk Seri Zulkifli Abdullah berkata penggunaan SOP yang berbeza sejak Mac lalu diguna pakai di kesemua pusat pemulihan AADK di seluruh negara berikutan pihaknya memandang serius mengenai wabak COVID-19.

Katanya, antara SOP yang telah dilaksanakan termasuk setiap kemasukan tahanan penagih dadah akan dilakukan ujian saringan kesihatan manakala tahanan dari zon merah akan dilakukan ujian swab.

“Selain melakukan ujian saringan kesihatan, sepanjang tempoh ini juga pihak kami turut mengehadkan penghantaran kemasukan bahan makanan ke dalam premis dan hanya diambil di pintu masuk sahaja bagi mengurangkan interaksi rapat.

“Malah, jumlah latihan modul turut dikurangkan dan jika sebelum ini kelas pemulihan diadakan di dalam kelas namun kini kami melakukan di kawasan yang lapang bagi mengurangkan kebarangkalian jangkitan berlaku selain akan memastikan pegawai yang bertugas mengikut SOP yang telah ditetapkan,” katanya.

Beliau berkata demikian kepada pemberita pada majlis Apresiasi Semarak Kasih AADK Kelantan di sini malam tadi, yang turut dihadiri Pengarah AADK Kelantan Rohayu Ahmad dan Pengerusi Jawatankuasa Belia, Sukan dan NGO negeri Wan Roslan Wan Hamat.

Sementara itu, ketika ditanya mengenai penanaman ketum di negara ini, beliau berkata AADK telah mencadangkan kepada kerajaan supaya penanaman ketum itu dijadikan sebagai satu kesalahan jenayah di bawah Akta Racun.

“Kerajaan melalui Jawatankuasa Bertindak Penguatkuasaan Undang-undang telah bermesyuarat Julai lalu dan meminta untuk mewujudkan jawatankuasa teknikal undang-undang untuk melihat kalau ada kebaikan ketum dari segi perubatan ataupun industri dan perkara ini sedang diteliti,” tambahnya.


Tiada golongan kayangan akan terlepas hukuman

KUALA LUMPUR 23 Mei – Kerajaan tidak mengamalkan dwistandard dalam penguatkuasaan terhadap mana-mana individu melanggar prosedur operasi standard (SOP) sepanjang tempoh pelaksanaan Perintah Kawalan Pergerakan (PKP).

Perdana Menteri Tan Sri Muhyiddin Yassin berkata, tidak kira siapa, waima menteri sekalipun akan berdepan hukuman sekiranya didapati terbukti melanggar SOP yang ditetapkan.

“Saya tahu ada rungutan dan persepsi dalam kalangan rakyat mengenai dua darjat, golongan kayangan dan bermacam-macam lagi istilah. Tetapi dasar kerajaan ialah kita tidak mengamalkan ‘double standard’.

“Kerajaan tidak kira siapa. Menteri ke Perdana Menteri, siapa yang melanggar (SOP) dan memang nyata ada bukti-bukti ikut undang-undang maka mereka tidak akan terlepas daripada dikenakan hukuman, kompaun, charge (pendakwaan) dan sebagainya

“Itu faktanya, cuma yang berbeza ialah hukuman dan jumlah kompaun yang dikenakan bergantung kesalahan yang dilakukan,” katanya dalam program Bicara Khas Cabaran Pandemik COVID-19 Eksklusif Bersama YAB Perdana Menteri yang disiarkan RTM dan Bernama TV malam ini.

Perdana Menteri berkata, pada zahirnya mungkin ada yang melihat wujud layanan berbeza dan beliau tidak menafikannya ada perbezaan layanan berdasarkan persepsi.

“SOP ini untuk 30 juta rakyat seluruh negara. Tapi bolehkah saya jaga 30 juta? Dan takkanlah 100,000 penguat kuasa boleh jaga semua 30 juta rakyat itu?

“Sebab itulah ‘self lockdown’ itu amat penting jika kita tidak mahu melakukan kesalahan dan dikenakan hukuman. Kerajaan buat (SOP) kerana ingin menjaga nyawa dan keselamatan rakyat,” katanya lagi.


10,000 sukarelawan YADIM dikerah bantu mangsa banjir

AYER KEROH 23 Dis – Kira-kira 10,000 sukarelawan di bawah Yayasan Dakwah Islamiah Malaysia (YADIM) di seluruh negara akan dikerah bagi membantu mangsa banjir yang terjejas secara berperingkat.

Ketua Pegawai Eksekutif YADIM, Tuan Kamarul Arief Tuan Soh berkata, setakat ini, seramai 500 sukarelawan dari Johor, Pahang dan Perlis telah turun padang membantu membersihkan rumah mangsa banjir.

“Insya-Allah selepas ini, lebih ramai sukarelawan YADIM akan turun padang untuk memberi khidmat bantuan bagi meringankan beban kesusahan yang terpaksa ditanggung oleh mangsa banjir.

“Pada masa yang sama, YADIM juga mempunyai pusat latihan sendiri di Hulu Langat, Selangor berfungsi sebagai hab bagi mengatur dan merangka kesesuaian bentuk bantuan yang diberikan kepada orang awam yang memerlukan,” katanya.

Beliau berkata demikian selepas pelancaran Sukarelawan YADIM Selebriti, Penyampaian Musa’adah Yadim dan program Kembali Ke Sekolah sempena bulan Dakwah 2.0 yang disempurnakan oleh Exco Hal Ehwal Wanita, Pembangunan Keluarga dan Kebajikan negeri, Datuk Kalsom Nordin dan turut disertai Yang Dipertua Majlis Perbandaran Hang Tuah Jaya (MPHTJ), Datuk Shadan Othman.

Program anjuran kerjasama MPHTJ itu turut menyampaikan bantuan keseluruhan berjumlah RM50,000 termasuk kepada 100 penerima terdiri daripada pemandu teksi, pemandu e-hailing, murid sekolah dan penganjuran Flea Market yang menyalurkan barangan basah percuma kepada keluarga terpilih.

Selain itu menurut Tuan Kamarul, pihaknya juga akan menyalurkan pelbagai bentuk bantuan berjumlah RM500,000 bagi meringankan penderitaan mangsa banjir antaranya bantuan wang tunai RM20,000 kepada negeri yang terjejas.

Ujarnya, ia juga termasuk kemudahan agihan barangan keperluan dan khidmat Dapur Rakyat yang memfokuskan kepada pemberian makanan berbungkus kepada mangsa banjir dan petugas.


Muhyiddin tinjau Pusat Vaksinasi COVID-19 Kota Kinabalu

KOTA KINABALU 22 Mac. – Perdana Menteri Tan Sri Muhyiddin Yassin hari ini meninjau Pusat Vaksinasi COVID-19 Kota Kinabalu di Kompleks Pentadbiran Kerajaan Persekutuan di sini.

Beliau tiba pada 11 pagi dan meluangkan masa kira-kira setengah jam meninjau fasiliti tersebut dengan diiringi Ketua Menteri Sabah Datuk Hajiji Noor dan Pengarah Kesihatan Sabah Datuk Dr Christina Rundi serta Setiausaha Kerajaan Negeri Datuk Safar Untong.

Muhyiddin turut menyaksikan seorang petugas barisan hadapan iaitu pembantu pergigian Debby Marjezlina, 29, menerima dos pertama suntikan vaksinasi Pfizer-BioNTech yang dilaksanakan oleh jururawat Klinik Ibu dan Kanak-Kanak Kota Kinabalu Christelle Yvone Jitiol.

Dr Christina berkata Muhyiddin berpuas hati dengan usaha yang dilaksanakan oleh Jabatan Kesihatan Negeri Sabah dalam membendung penularan COVID-19 di negeri ini.

“Beliau memberikan komentar yang baik, tetapi saya tidak pasti sama ada usaha kita telah memuaskan hati beliau, namun beliau tahu bahawa kita telah melakukan yang terbaik dengan sumber yang kita miliki,” kata Dr Christina ketika ditemui pemberita selepas lawatan Perdana Menteri itu.

Menurut Dr Christina, petugas barisan hadapan yang menerima vaksin hari ini merupakan kumpulan terakhir menerima dos pertama vaksin itu, sekali gus melengkapkan 42,117 petugas barisan hadapan di Sabah yang tersenarai untuk menerima dos pertama vaksin COVID-19.


Lapan cedera dalam kemalangan sembilan kenderaan

IPOH, 10 Jan – Lapan cedera manakala tujuh lagi terselamat dalam kemalangan membabitkan sembilan kenderaan di KM 307.9 Lebuhraya Utara Selatan arah Utara berhampiran Gopeng, malam tadi.

Jurucakap Balai Bomba dan Penyelamat Gopeng dibantu anggota dari Tapah berkata pihaknya menerima panggilan kira-kira 11 malam dan bergegas ke tempat kejadian.

“Setibanya di tempat kejadian mendapati, kemalangan dari arah belakang membabitkan dua buah lori treler dan tujuh kenderaan lain iaitu Volkswagen, BMW, Toyota Yaris, Perodua Alza, Aruz, Honda Civic dan CRV.

“Ia mengakibatkan lapan cedera yang diberikan rawatan awal di lokasi sebelum dibawa ke Hospital Raja Permaisuri Bainun manakala tujuh lagi terselamat,” katanya dalam satu kenyataan.

Sementara itu, dalam satu lagi kemalangan kira-kira 5.30 pagi, seorang wanita maut dilanggar lori kontena ketika berada di bahu jalan berikutan kenderaan jenis Honda Civic yang dinaiki sedang mengalami kerosakan.

Jurucakap Balai Bomba dan Penyelamat Kuala Kangsar berkata mangsa disahkan meninggal dunia  di tempat kejadian oleh pegawai kesihatan dan diserahkan kepada pihak polis untuk tindakan selanjutnya.


20 April tarikh lihat anak bulan Syawal

Pejabat Penyimpan Mohor Besar Raja-raja dalam satu kenyataan hari ini memaklumkan Majlis Raja-raja mempersetujui bahawa cara menetapkan tarikh Hari Raya Puasa adalah berdasarkan Rukyah dan Hisab.

Sebanyak 29 lokasi dikenal pasti untuk melihat anak bulan Syawal iaitu Pontian Kecil, Johor; Kompleks Falak Al-Khawarizmi, Kampung Balik Batu, Tanjung Bidara, Melaka; Kompleks Baitul Hilal Telok Kemang, Negeri Sembilan; Bukit Melawati, Kuala Selangor; Bukit Jugra, Banting; Balai Cerap Selangor Sabak Bernam di Selangor; Pantai Pasir Panjang, Manjong di Perak; dan Pusat Falak Sheikh Tahir, Pantai Aceh, Pulau Pinang.

Lokasi lain yang turut terpilih ialah Kampung Pulau Sayak Kuala Muda, Pemandangan Indah Pulau Langkawi dan Menara Alor Setar di Kedah; Bukit Besar, Kuala Terengganu, Bukit Geliga, Kemaman, Pulau Perhentian Besut dan Balai Cerap KUSZA, Setiu di Terengganu.

Lokasi melihat anak bulan di Kelantan pula ialah Bukit Peraksi, Pasir Puteh; Bukit Kampung Tembeling, Kuala Krai dan Menara Bangunan SEDC, Kota Bharu; manakala di Sarawak ialah Pusat Falak, Miri, Teluk Bandung, Kuching; dan Tanjung Batu, Bintulu.

Di Sabah ialah Balai Cerap Al-Biruni, Putatan dan Menara Universiti Malaysia Sabah; Kampus Antarabangsa Labuan; manakala di Pahang ialah Bukit Tanjong Batu, Nenasi, Gunung Berincang dan Bukit Pelindong, Kuantan.


JPJ guna GoPro rakam kesalahan pengguna jalan raya

Ketua Pengarah JPJ Datuk Zailani Hashim berkata unit berkenaan akan membuat rondaan di sepanjang kawasan dikenal pasti titik panas (hotspot) dan akan memfokuskan kepada sembilan kesalahan utama menjadi punca kemalangan maut di jalan raya.

“Sekatan jalan raya seperti biasa tetapi memandangkan jumlah kenderaan semakin meningkat di jalan raya, pemantauan akan dilakukan oleh anggota yang dilengkapi kamera aksi pengawasan jenis GoPro Max 360 di lapangan,” katanya.

Beliau berkata demikian pada sidang media program kick-off Op Musim Perayaan Hari Raya Aidilfitri 2022 di Plaza Tol Sungai Besi di sini malam tadi.

Zailani berkata kamera itu digunakan untuk mengesan kesalahan, antaranya tidak memakai tali pinggang keledar atau topi keledar, memotong di garisan berkembar, melanggar lampu isyarat, menggunakan telefon bimbit semasa memandu, memotong di sebelah kiri dan membawa lebih muatan.

Sementara itu, katanya sepanjang operasi bermula 9 malam hingga tengah malam tadi, sebanyak 1,137 kenderaan diperiksa dengan 279 kenderaan dikenakan tindakan selain 508 saman atas pelbagai kesalahan dikeluarkan termasuk tiada lesen memandu serta cukai jalan tamat tempoh.

Operasi di kedua-dua arah tol berkenaan dilakukan dengan kerjasama Polis Diraja Malaysia (PDRM), Agensi Anti Dadah Kebangsaan (AADK), Jabatan Alam Sekitar (JAS), Jabatan Imigresen dan Plus Expressways Bhd melibatkan 198 pegawai dan anggota. – BERNAMA


Bersatu cari pengganti Rafiq – Hamzah

LARUT, 26 Nov – Parti Bersatu akan mengadakan mesyuarat tidak lama lagi untuk mencari pengganti Pengerusi Perikatan Nasional (PN) Melaka dan Ketua Badan Pimpinan Bersatu Melaka selepas Datuk Mohd Rafiq Naizamohideen mengumumkan peletakan jawatannya hari ini.

Setiausaha Agung Bersatu Datuk Seri Hamzah Zainudin berkata pihaknya menerima keputusan yang telah dibuat dan menzahirkan penghargaan ke atas jasa Mohd Rafiq selama memegang jawatan tersebut.

“Terima kasih kami ucapkan kepada Mohd Rafiq. Kami baru terima pengumuman mengenai peletakan jawatannya pada hari ini. Kami akan buat keputusan tidak lama lagi, dan ia akan diumumkan selepas dipersetujui Presiden parti Tan Sri Muhyiddin Yassin,” kata Ahli Parlimen Larut itu sewaktu merasmikan Persidangan Tahunan Bahagian Larut 2021 di sini hari ini,

Dilapor, Mohd Rafiq mengumumkan peletakan jawatan tersebut hari ini bagi memberi peluang kepada kepimpinan baharu selain memberi tumpuan untuk memperkukuhkan sokongan rakyat terhadap PN Parlimen Tangga Batu dan Bersatu Bahagian Tangga Batu.

Ditanya mengenai post-mortem Bersatu yang gagal mempertahankan kerusi disandang mereka dalam Pilihan Raya Negeri (PRN) Melaka, Hamzah berkata pihaknya akan memperbaiki kelemahan yang dikenal pasti selain membuat analisa sokongan terhadap calon-calon yang telah dipilih.

“Semalam ada bincang dalam mesyuarat. Analisa awal adalah kami ada sokongan yang tinggi mencecah 77,000 sokongan walaupun kami parti baharu. Ini agak baik kerana kami pertama kali letak calon. Kami juga akan perbaiki kelemahan yang kami kenal pasti,” katanya.

Pada PRN Melaka yang melabuh tirainya Sabtu lepas, Bersatu hanya memenangi dua dari 15 kerusi ditandingi parti tersebut iaitu di Dewan Undangan Negeri (DUN) Bemban melalui Dr Mohd Yadzil Yaakub dan Sungai Udang melalui Dr Mohd Aleef Yusof.

Ditanya mengenai kedudukan dua kerusi tersebut dalam persidangan Dewan Undangan Negeri Melaka kelak, Hamzah berkata setakat ini pihaknya belum memberikan arahan dan hal ini akan ditentukan Speaker DUN kelak.- BERNAMA


TLDM sokong siasatan ketirisan projek kapal, pihak terbabit perlu dibawa ke muka pengadilan

Cawangan Komunikasi Strategik TLDM dalam kenyataan hari ini berkata perolehan LCS merupakan perolehan kritikal bagi memelihara kedaulatan dan keselamatan negara dan TLDM perlu memiliki keupayaan tempur sejajar dengan perkembangan landskap keselamatan geostrategik dan geopolitik serantau.

“Sebagai pengguna akhir, kelewatan projek berkenaan telah memberi kesan negatif bukan sahaja kepada keupayaan tempur TLDM malahan kepada moral warganya yang memerlukan kapal-kapal tersebut untuk menjalankan tanggungjawab dengan berkesan.

“Justeru, TLDM ingin menyatakan sokongan agar sebarang ketirisan dalam projek ini disiasat dan pihak yang terbukti terbabit perlu dibawa ke muka pengadilan seberapa segera,” menurut kenyataan itu.

Kenyataan itu memaklumkan TLDM menghargai keputusan kerajaan untuk meneruskan projek berkenaan dan berpandangan ia adalah keputusan tepat didorong keprihatinan kerajaan mengutamakan kedaulatan negara.

Pada Khamis PAC mendedahkan selesai mengadakan sembilan prosiding berhubung isu LCS bermula 18 Nov 2020 dan yang terakhir pada 8 Mac lepas dengan memanggil beberapa saksi dan hasil prosiding itu mendapati kontrak projek LCS diberikan kepada syarikat BNS (Boustead Naval Shipyard Sdn Bhd) secara rundingan terus dengan kerajaan membayar RM6.083 bilion, namun tiada sebuah kapal LCS disiapkan.


Pemandu lori rempuh lima kenderaan didakwa memandu di bawah pengaruh dadah

KUALA LUMPUR 10 Sept – Seorang pemandu lori yang videonya tular kerana merempuh lima kenderaan dan menyebabkan sebuah Perodua Myvi remuk teruk pada Isnin lepas didakwa di Mahkamah Majistret, di sini hari ini atas pertuduhan memandu kenderaan di bawah pengaruh dadah.

Ardi didakwa telah memandu kenderaan itu di bawah pengaruh dadah jenis methamphetamine dan amphetamine serta dia tidak berdaya mengawal kenderaan tersebut dan menyebabkan kecederaan kepada pemandu kereta Perodua Myvi Nik Adlee Saha Nik Ahmad Fauzi, 45, di Jalan Segambut Utara menghala ke Jalan Ipoh di sini pada 2.40 petang, 6 Sept.

Pendakwaan mengikut Seksyen 44 (1A) Akta Pengangkutan Jalan 1987 (Pindaan 2020) dan boleh dihukum di bawah seksyen sama yang membawa hukuman penjara maksimum 10 tahun dan denda tidak kurang RM30,000 atau maksimum RM50,000 dan hilang kelayakan memandu untuk tempoh tidak kurang tujuh tahun daripada tarikh sabitan, jika sabit kesalahan.

Pada 6 September lalu tular dalam media sosial rakaman kamera perakam video yang memaparkan sebuah lori tanpa muatan merempuh beberapa kenderaan yang sedang berhenti di lampu isyarat merah.


Sultan Perak jalankan fungsi Yang di-Pertuan Agong sempena lawatan khas Agong ke UK

KUALA LUMPUR 17 Sept. – Sultan Perak Sultan Nazrin Muizzuddin Shah yang juga Timbalan Yang di-Pertuan Agong akan menjalankan fungsi-fungsi Yang di-Pertuan Agong sepanjang keberangkatan Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah ke United Kingdom (UK).

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan hari ini berkata, perkara itu sebagaimana diperuntukkan di bawah Perkara 33(1) Perlembagaan Persekutuan.

Beliau berkata lawatan khas Al-Sultan Abdullah dan Tunku Azizah ke UK itu bermula hari ini hingga 27 Sept dan kemudiannya Seri Paduka berdua berkenan beristirahat di London bermula 27 September.

Sekembali ke tanah air kemudian, Seri Paduka berdua berkenan menjalani kuarantin kendiri selama tujuh hari seperti yang ditetapkan oleh Kementerian Kesihatan (KKM),” katanya.

Ahmad Fadil berkata, lawatan khas itu merupakan kali kedua Seri Paduka ke United Kingdom sejak dipilih sebagai Yang di-Pertuan Agong selepas kali pertama pada Disember 2019, selama tujuh hari bermula 9 Disember 2019.

Datuk Pengelola Bijaya Diraja berkata, dalam lawatan khas itu, Seri Paduka berdua dijadualkan berangkat melawat Projek Battersea Power Station di London, Suruhanjaya Tinggi Malaysia di Belgrave Square dan Pusat Penyelidikan Tun Abdul Razak di Brickendonbury, Hertford.

Selain itu, Ahmad Fadil berkata, Al-Sultan Abdullah dijadualkan berangkat menghadiri Sandhurst Reunion Dinner di Royal Military Academy Sandhurst iaitu tempat Baginda pernah menimba ilmu ketenteraan dari 1978 hingga 1979.

Beliau berkata, Seri Paduka turut dijadualkan mengadakan pertemuan dengan Ketua Staf Pertahanan UK Sir General Nicholas Carter yang akan menyentuh hubungan kerjasama ketenteraan dua hala Malaysia dan United Kingdom.

Dari segi hubungan dua hala, UK merupakan rakan dagang ke-18 terbesar Malaysia pada 2020 dengan jumlah dagangan direkodkan antara kedua-dua negara sebanyak RM16.59 bilion (GBP3.08 bilion) iaitu peningkatan sebanyak 0.8 peratus berbanding 2019.

Malaysia merekodkan nilai eksport ke UK sebanyak RM9.91 billion (GBP1.84 billion) manakala nilai import dari UK adalah sebanyak RM6.68 billion (GBP1.24 billion) pada tahun lalu.


APMM gagalkan cubaan seludup masuk ganja bernilai RM2.2 juta

KUALA PERLIS, 22 Mac – Agensi Penguatkuasaan Maritim Malaysia (APMM) Zon Kuala Perlis menggagalkan cubaan menyeludup masuk 446 ketulan dadah jenis ganja mampat seberat 446 kilogram dianggarkan bernilai RM2.2 juta di dua lokasi berasingan menerusi rondaan Op Aman di perairan negeri ini semalam.

Timbalan Pengarah Operasi Maritim Negeri Kedah dan Perlis Kapten Maritim Saliza Ahmad berkata kesemua dadah itu dirampas di kedudukan 4.4 batu nautika barat muara Kuala Perlis pada 10.33 pagi dan 2.2 batu nautika barat Kuala Perlis pada 11.15 pagi.

“Rampasan dibuat selepas anggota APMM yang melakukan rondaan menjumpai beberapa bungkusan plastik hitam terapung yang mencurigakan di perairan tersebut,” katanya pada sidang media di Ibu Pejabat Zon Maritim Kuala Perlis hari ini.

Saliza berkata hasil pemeriksaan terhadap plastik hitam berkenaan menemukan 18 bungkusan guni plastik berwarna putih mengandungi ketulan ganja mampat berkenaan yang dipercayai cuba diseludup masuk dari Thailand.

“Ini merupakan rampasan terbesar Zon Maritim Kuala Perlis setakat ini bagi tahun ini dan lokasi penemuan juga tidak jauh dari sempadan perairan Thailand,” katanya dan menambah dadah dirampas dibawa ke Zon Maritim Kuala Perlis untuk siasatan mengikut Seksyen 39 (B) Akta Dadah Berbahaya 1952.

Saliza berkata modus operandi sindiket pengedaran dadah dari negara jiran itu adalah menggunakan bot fiber dengan enjin sangkut berkuasa tinggi dan sindiket itu juga dipercayai didalangi nelayan negara jiran serta tempatan yang membuat pertukaran ganja dengan daun ketum.

“Mereka (nelayan Thailand) dipercayai membawa masuk dadah dari sana ke perairan negara dan akan membawa pulang daun ketum ke negara mereka.

Beliau berkata APMM akan memperhebat pemantauan di sempadan perairan negara dan orang ramai diminta memberi kerjasama melaporkan sebarang kes penyeludupan bagi membolehkan tindakan diambil segera.- BERNAMA


Tangguh penanaman pokok bakau di Pantai Cermin sehingga kajian selesai

TANJUNG TUAN 16 Mac – Rancangan menanam semula pokok bakau di kawasan terjejas akibat tumpahan minyak di Pantai Cermin terpaksa ditangguhkan bagi memberi laluan terhadap kajian terperinci yang dilaksanakan di kawasan hutan simpan itu.

Pengerusi Jawatankuasa Perumahan, Kerajaan Tempatan dan Alam Sekitar negeri, Datuk Seri Abdul Ghafaar Atan berkata, sekiranya perkara itu diteruskan penanaman semula tidak akan berhasil disebabkan tumpahan minyak itu telah meresap ke dalam tanah mengakibatkan pertumbuhan paya bakau terganggu.

Menurutnya, kerajaan negeri akan memberi laluan terhadap kajian dilakukan oleh Institut Alam Sekitar dan Pembangunan Universiti Kebangsaan Malaysia (UKM) sehingga dapatan kajian dikeluarkan pihat tersebut.

“Kerajaan negeri tidak akan menyegerakan penanaman semula ini kerana kita perlu menunggu dapatan kajian daripada pakar kerana dalam masa ini kira-kira 800 pokok bakau di kawasan tersebut ‘sakit’ akibat insiden yang terjadi itu.

“Tumbuhan yang sakit ini tidak boleh diusik bagaimanapun ia perlu dikaji dalam tempoh dua tahun bagi memastikan kawasan hutan simpan seluas 1.2 hektar ini benar-benar terpelihara dan mampu menjadi penampan pantai,” katanya.

Sementara itu, Abdul Ghafaar berkata, JAS Melaka mencadangkan kerajaan negeri bagi mengenakan syarat dan caj sumbangan daripada aktiviti perkapalan di negeri ini terutama ‘Ship to ship transfer’ (STS) bagi mencegah dan menangani sebarang kes tumpahan minyak pada masa akan datang.

“JAS juga mencadangkan kerajaan negeri mewujudkan satu dana khas bagi persediaan mengawal dan memulihkan sebarang kejadian pencemaran akibat tumpahan minyak dan mewujudkan ‘stockpile’ peralatan kawalan tumpahan minyak dan Pengemaskinian Pelan Tindakan Pembersihan Minyak (PTPP) peringkat negeri,” katanya.

Sementara itu Bernama melaporkan, JAS mengklasifikasikan punca pencemaran di perairan Tanjung Tuan hingga ke Teluk Kemang, Negeri Sembilan akibat tumpahan minyak yang dikesan berlaku pada 12 Oktober tahun lalu sebagai ‘minyak hanyut’.

Pengarah JAS Melaka, Rosli Othman ia selepas hasil siasatan analisa sampel minyak yang dijalankan tidak dapat mengenal pasti pihak yang bertanggungjawab melakukan pencemaran itu.


Wanita Melaka terus ‘garang’

JOHOR BAHRU 5 Jun – Pasukan bolasepak wanita Melaka United meneruskan rentak cemerlang dalam aksi Liga Wanita Nasional 2022 zon Selatan, hari ini.